Pendaftaran belum mula sudah ada salah laku calon pemilihan UMNO

Proses pendaftaran untuk bertanding pada pemilihan parti akan datang belum lagi bermula, tetapi Jawatankuasa Pemilih UMNO (JPU) sudah menerima aduan berhubung salah laku bakal calon.

Pengerusi JPU Tan Sri Shahrir Samad bagaimanapun tidak menyatakan salah laku oleh bakal calon terbabit sama ada ia terlibat dengan politik wang atau melanggar tataetika lain.

Beliau mengesahkan pihaknya telah menerima aduan itu pada Sabtu lalu dan segala keputusan lanjut berkaitan salah laku itu akan diserahkan kepada Lembaga Disiplin UMNO.

Tanpa menyebut nama calon berkenaan, beliau menjelaskan mereka yang berhasrat untuk menawarkan diri bagi sesuatu jawatan harus memahami segala tataetika telah ditetapkan dalam Perlembagaan UMNO.

“Walaupun awal-awal kami sudah terangkan bahawa tataetika itu sesuatu yang akan menjadi sempadan bagi kelakuan setiap calon, saya telah sudah menerima aduan tentang salah laku calon.

“Walaupun calon ini belum lagi mendaftarkan diri, tetapi semua mengetahui beliau ingin menjadi calon. Saya telah menerima aduan lengkap dengan pengakuan bersumpah daripada mereka yang telah menyaksikan ataupun telah terlibat dalam salah laku berkenaan.

“Jadi, segala keputusan tentang salah laku ini akan disegerakan oleh Lembaga Disiplin UMNO,” katanya seperti dilapor UMNO Online hari ini.

Dalam pada itu, beliau turut memaklumkan bahawa pihak JPU akan bertindak tegas untuk segala salah laku yang dilakukan oleh calon-calon bagi pemilihan kali ini.

“Saya harap mana-mana calon, janganlah fikirkan ini keadaan biasa kita nak ‘sedekah’, beramah mesra, menolong kawan-kawan dan sebagainya. Sebenarnya, tidak ada sebab calon tersebut melakukan apa-apa kesalahan yang dilarang terutamanya dari segi menggunakan wang, sogokan dan sebagainya.

“Kita akan bertindak tegas. Pengadu akan dipanggil kemudian dalam proses siasatan itu kita panggil pengadu dahulu dan kemudian kita akan panggil orang yang melakukan kesalahan tersebut,” katanya.


16 kematian, kes positif terkumpul Selangor cecah lebih 800,000

Sebanyak 16 lagi pesakit di lapan negeri meninggal dunia akibat komplikasi Covid-19 dalam tempoh 24 jam semalam, termasuk dua kes ‘Brought in Death’ (BID), lapor Kementerian Kesihatan (KKM).

Angka itu menjadikan kumulatif kematian akibat Covid-19 sejak wabak itu melanda negara pada awal 2020 lalu, meningkat kepada 31,808 kes, termasuk 6,417 kes BID.

Selangor yang merekodkan kumulatif positif sebanyak 800,311 kes semalam, mencatat lima kematian, termasuk satu kes BID, menurut laman sesawang Covidnow yang dikemas kini tengah malam tadi.

Negeri yang menjadi ‘hotspots’ Covid-19 di Malaysia itu, kini merekodkan 10,020 kes kematian, termasuk 2,124 kes BID; 779,733 pesakit sembuh; dan 10,558 kes masih aktif.

Berdasarkan taburan kematian mengikut kumpulan umur di Selangor pula, 31.6 peratus kematian masing-masing melibatkan pesakit berusia 60 hingga 69 tahun, dan 80 tahun ke atas, diikuti 15.8 peratus masing-masing bagi usia 40 hingga 49 tahun, serta 70 hingga 79 tahun.

Daripada jumlah kes aktif itu, seramai 9,050 pesakit menjalani kuarantin di rumah; 768 ditempatkan di PKRC; 709 dimasukkan ke hospital; dan 31 dirawat di unit rawatan rapi (ICU) dengan 14 daripadanya memerlukan alat bantuan pernafasan.

Sehingga semalam seramai 4,780,766 individu atau 94.5 peratus populasi Selangor melengkapkan suntikan vaksin Covid-19 masing-masing, dan 4,848,556 atau 95.7 peratus lagi menerima sekurang-kurangnya satu dos.

Sejak 13 Oktober tahun lalu hingga semalam, seramai 2,324,740 atau 35.6 peratus individu yang layak di negeri itu telah menerima dos penggalak.

Sebanyak 44 daripada 1,323 kluster yang dikesan di negeri itu juga masih aktif, dengan majoritinya melibatkan jangkitan di tempat kerja, menurut Covidnow.

Bagi kes kematian di negeri lain, Terengganu merekodkan tiga kes, diikuti masing-masing dua di Pulau Pinang serta Negeri Sembilan; dan masing-masing satu kes di Johor, Kedah, Kelantan, dan Sabah.

Tiada kes kematian dilaporkan di Melaka, Pahang, Perak, Perlis, Sarawak, Kuala Lumpur, Labuan dan Putrajaya.

Sehingga semalam negara merekodkan 2,810,689 kumulatif positif, termasuk 13,432 kes import, 2,738,262 pesakit telah sembuh dan 40,619 kes masih aktif.

Daripada jumlah kes aktif itu seramai 33,585 pesakit menjalani kuarantin di rumah; 3,762 ditempatkan di PKRC; 3,088 dimasukkan ke hospital; dan 184 dirawat di ICU, dengan 87 daripadanya memerlukan alat bantuan pernafasan.


Selamat tinggal dunia mak nyah, luahan Cikgu Erin

Kisah Cikgu Erin, atau Mohd. Khariri Mohamad Ramli, 42, seorang mak nyah yang kembali ke pangkal jalan pernah tular di laman maya dan mendapat liputan meluas media sekitar 2012.

Keterbukaan guru ini menceritakan ‘episod hitam’ dilaluinya sepanjang bergelar mak nyah membuka mata banyak pihak.

Ada yang menilai keberaniannya membuka pekung di dada itu dari sudut positif namun pada masa sama, tidak kurang yang mencebik muka dan mempertikaikan niatnya.

Malah, ada yang skeptikal dengan penghijrahan Erin serta tidak yakin dia dapat bertahan dengan dunia baru sebagai lelaki selepas lebih 20 tahun terperangkap dalam jiwa wanita.

Hari ini selepas lapan tahun, dia membuktikan berjaya mematahkan semua tanggapan negatif dilemparkan ke atasnya. Walaupun secara fizikal, dia masih tidak mampu membuang perwatakan lembut, secara dalaman dia mendakwa sudah bergelar lelaki sejati.

“Saya pernah sesekali berpakaian wanita, ditata rias oleh ibu saudara namun tidak sampai mengekalkan imej wanita tersebut. Sebenarnya kelembutan bukan dibuat-buat tetapi datangnya sejak azali.

“Saya gemarkan aktiviti yang lebih berkonsepkan kanak-kanak perempuan. Kawan-kawan pun lebih pada kanak kanak perempuan,” katanya yang kini bertugas sebagai guru.

Tambah Mohd Khariri, dia ada berkawan dengan kanak-kanak lelaki namun lebih berhati-hati gara-gara pernah dibuli dari segi emosi, mental dan fizikal.

Mengenai pandangan tentang lelaki lembut, Mohd Khariri, berkata ibu bapa yang mempunyai anak lelaki lembut, didiklah mereka dengan penuh kasih dan sayang.

“Kawal pergaulan anak-anak dan pastikan kita mengenali siapa rakan-rakannya dan tegas dalam sesuatu yang bercanggah dalam landasan agama.

“Selalulah solat berjemaah kerana ia boleh mengeratkan lagi hubungan kekeluargaan terutama anak-anak yang cenderung ke arah yang tidak baik,” katanya.

Memanjatkan syukur kepada Allah dan sokongan semua pihak untuk dirinya, dia kini mengakui selesa dan reda sebagai seorang lelaki.

Mengimbas detik-detik awal dirinya terpesong menjadi mak nyah,  Mohd. Khariri memberitahu segala-galanya bermula sewaktu alam kanak-kanak.

Sebagai anak bongsu, dia sangat rapat dengan ibu dan arwah kakak sulungnya.

Kebetulan dia memang suka bergaya dan ingin kelihatan cantik seperti seorang wanita. Anak patung dan main masak-masak menjadi kegemarannya.

“Semasa di sekolah, naluri saya juga lebih kepada lelaki. Suara saya juga bukan buat-buat. Tengoklah saya tidak mempunyai halkum,” ujarnya sambil tersenyum.

Bagaimanapun, jelas Mohd. Khariri, pernah terdetik di hatinya, sampai bilakah dia akan menjadi sedemikian?

Dia pernah mencuba untuk menjadi lelaki sejati tetapi tidak berjaya.

Ini kerana menurutnya, dia tidak boleh menipu diri sendiri selain hatinya memberontak.

Hari ini, Mohd. Khariri bukan sahaja seorang insan yang berjaya dengan kerjayanya malah dia juga gembira di samping keluarga tersayang.

Mohd. Khariri sememangnya seorang individu yang amat bertuah kerana ibu bapanya sentiasa memberi sokongan.

“Mereka jugalah yang banyak memberi saya nasihat dan dorongan untuk berubah. Walaupun ada yang mencemuh termasuk insan terdekat, saya tidak pernah mengalah. Saya meneruskan pelajaran sehingga berjaya dalam kerjaya. Semasa di sekolah, saya juga sangat aktif dalam pelbagai bidang sama ada pelajaran atau kesenian,” katanya.


PM beri Najib jawatan lain, halang jadi Presiden UMNO semula

Spekulasi kuat mengatakan Datuk Seri Najib Razak yang terpalit dengan kes mahkamah akan dilantik Putrajaya sebagai penasihat ekonomi, ia selepas bekas Perdana Menteri (PM) itu meminta diberikan jawatan kepadanya untuk membantu kerajaan.

Perdana Menteri Datuk Seri Ismail Sabri Yaakob berkemungkinan tidak mempunyai pilihan lain selain menunaikan permintaan tersebut (penasihat ekonomi) bagi mengelak jawatan Presiden UMNO diberikan semula kepada Najib yang meletak syarat tersebut sebagai timbal balik untuk menyokongnya sebagai orang nombor satu dalam negara sebelum ini.

Tidak ramai yang tahu, Najib sebenarnya meletak syarat kepada Ismail Sabri untuk memberinya laluan menjadi Presiden UMNO semula jika mahu sokongannya sebelum ini ketika berlaku kemelut politik.

Bagaimanapun, umum mengetahui pemilihan UMNO tidak akan diadakan tahun ini dan Datuk Seri Ahmad Zahid Hamidi kekal menjadi Presiden UMNO sekurang-kurangnya setahun lagi sehingga pilihan raya umum diadakan.

Ia bukan rahsia lagi yang Najib pada awalnya tidak menyokong idea Ismail Sabri dicalonkan sebagai PM kesembilan, ia sendiri diakui oleh pemimpin senior parti, Datuk Seri Nazri Aziz sebelum ini tetapi selepas dipujuk baharulah bersetuju untuk menyokong Naib Presiden UMNO sebagai calon PM menggantikan Tan Sri Muhyiddin Yassin.

Untuk rekod, Ismail Sabri satu-satunya PM yang bukan memegang jawatan Presiden parti dalam sejarah dan ia sudah melanggar tradisi parti itu sendiri. Namun, pastinya beliau juga mempunyai cita-cita untuk menjadi orang nombor satu parti selepas ini.

Namun, lantikan Najib tersebut bakal menimbulkan polemik memandangkan bekas PM itu antara individu yang berada dalam kluster mahkamah.

Berbeza dengan lantikan Muhyiddin yang meletak jawatan kerana hilang majoriti, Najib selepas UMNO dan Barisan Nasional (BN) kalah dalam Pilihan Raya Umum Ke-14 lalu berdepan dengan pelbagai pertuduhan di mahkamah.

Pada 28 Julai lalu, Najib dijatuhi hukuman penjara 12 tahun dan denda RM210 juta, selepas didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC International Sdn Bhd (SRC).

Hakim Mahkamah Tinggi, Mohd Nazlan Mohd Ghazali, memerintahkan Najib dijatuhi hukuman penjara 10 tahun masing-masing bagi tiga tuduhan pecah amanah.

Beliau juga menjatuhkan hukuman penjara 12 tahun dan denda RM210 juta atau tambahan lima tahun penjara jika gagal membayarnya kepada Najib itu bagi satu tuduhan menyalahgunakan kedudukan.

Kes tersebut kini dalam peringkat rayuan selepas Najib merayu terhadap keputusan tersebut.

Pada 2018 lalu, Najib dihadapkan ke mahkamah berkaitan 21 pertuduhan melibatkan diri dalam pengubahan wang haram membabitkan lebih RM4.3 bilion.

Untuk rekod, pada 4 September lalu, kerajaan mengumumkan pelantikan Muhyiddin sebagai Pengerusi MPN sebagai mengharai peranannya sebelum ini.

Mengumumkan perkara itu, Ketua Setiausaha Negara Tan Sri Mohd Zuki Ali berkata ia dibuat atas dasar keyakinan terhadap kemampuan mantan PM itu untuk menerajui strategi pemulihan akibat kesan wabak Covid-19.

Muhyiddin pula berkata MPN akan membantu kerajaan melalui fasa pemulihan seperti yang telah digariskan.


Ringgit dibuka tidak berubah berbanding dolar

Nilai ringgit dibuka hampir tidak berubah berbanding dolar AS pagi ini berikutan sentimen bercampur-campur dengan ekonomi Amerika Syarikat (AS) berkembang pesat manakala ekonomi China pula nampak goyah, kata seorang penganalisis.

Pada 9 pagi, mata wang tempatan meningkat sedikit kepada 4.6460/6500 berbanding dolar AS daripada 4.6465/6510 pada penutup Jumaat lalu, menurut laporan Bernama.

Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata ringgit dijangka lemah berbanding dolar AS memandangkan Rizab Persekutuan AS kemungkinan mengekalkan pendiriannya untuk menaikkan kadar faedah.

“Perbezaan dalam dasar monetari mampu meningkatkan dolar AS dalam tempoh terdekat,” katanya.

Mohd Afzanizam juga percaya data keluaran dalam negara kasar Malaysia pada suku kedua 2023 yang mencatatkan 2.9 peratus menunjukkan Bank Negara Malaysia mungkin mengekalkan monetari akomodatif mereka.

Dalam pada itu, ringgit diniaga rendah berbanding sekumpulan mata wang utama.

Mata wang tempatan menyusut nilai berbanding yen Jepun kepada 3.1997/2027 daripada 3.1926/1959 Jumaat lepas, rendah berbanding euro kepada 5.0530/0573 daripada 5.0503/0552 dan turun berbanding pound Britain kepada 5.9204/9255 daripada 5.9131/9189 sebelumnya.

Pada masa yang sama, ringgit bergerak bercampur-campur berbanding mata wang Asean yang lain.

Ringgit mengukuh berbanding baht Thai kepada 13.1299/1460 daripada 13.1331/1510 tetapi susut berbanding dolar Singapura kepada 3.4232/4267 daripada 3.4228/4264 Jumaat lepas.

Sementara itu, mata wang tempatan tidak berubah berbanding peso Filipina pada 8.27/8.28 dan rupiah Indonesia pada 303.9/304.1.


Tiada erti kerjasama dengan parti lain jika BN menang besar: Zahid

Jika Barisan Nasional (BN) berjaya memperoleh kemenangan besar pada Pilihan Raya Negeri (PRN) Johor malam ini, Datuk Seri Ahmad Zahid Hamidi berkata tidak ada erti lagi untuk mereka bekerjasama dengan parti politik lain.

Pengerusi BN itu berkata kemenangan dua pertiga pada PRN Johor bermakna mereka tidak lagi perlu untuk bekerjasama dengan parti politik lain, ia memandangkan sudah selesa dengan kemenangan besar yang menjadi milik gabungan itu.

“Setakat ini kami masih buka pintu dan kita sentiasa berlapang dada, berfikiran terbuka untuk kita bersama dengan mana-mana parti yang didaftarkan.

“Tetapi kalau insya-Allah kita dapat dua pertiga, saya fikir kerjasama tidak bererti,” katanya dipetik laporan portal Malaysiakini di pusat gerakan BN di Johor Bahru.

Bagaimanapun, Zahid berkata BN akan menimbang untuk memberi peruntukan yang sama rata kepada calon parti lain yang menang PRN Johor atas alasan mereka juga dipilih oleh rakyat negeri tersebut.

“Mungkin ada suatu perbincangan perlu diadakan untuk kita turut memberi peruntukan kepada semua ADUN (Ahli Dewan Undangan Negeri) di negeri Johor yang dipilih oleh rakyat.

“Dan ini adalah satu penanda aras untuk kita memelihara, bahawa walaupun kita menang dengan majoriti yang baik tetapi kita masih menghargai ADUN dipilih oleh para pengundi dan rakyat,” katanya.

Menurut kemas kini terakhir Suruhanjaya Pilihan Raya (SPR) jam 4 petang tadi, peratus mengundi adalah pada kadar 50 peratus.

Sebanyak 1,021 pusat mengundi dibuka bermula 8 pagi untuk proses pengundian hari ini.

Sebanyak 2,539,606 pengundi biasa daripada 2,597,742 pengundi berdaftar layak untuk menunaikan tanggungjawab mereka hari ini.

Pada PRN Johor kali ini, seramai 239 calon daripada 15 parti politik bertanding merebut 56 kerusi DUN.


Melancong tapi menyamun, enam termasuk tiga wanita ditahan

‘Melancong sambil mencuri’ merupakan taktik enam individu termasuk tiga wanita yang ditahan kerana disyaki terlibat dalam tujuh kejadian pecah kereta di kawasan pekan Tanah Rata, Cameron Highlands, sejak beberapa hari lalu.

Ketua Polis Pahang Datuk Ramli Mohamed Yoosuf berkata mereka yang berusia 19 hingga 38 tahun itu dan antaranya mempunyai pertalian darah, ditahan dalam serbuan di sebuah lokasi di Brinchang kira-kira pukul 11.40 malam Sabtu lepas, lapor Bernama.

“Kami menerima maklumat berkenaan kes pecah cermin kereta bahagian penumpang belakang kenderaan jenis Toyota Vellfire dan sebuah beg galas berisi wang tunai sebanyak RM260,000 telah dicuri, dan mendapati ia merupakan salah satu daripada tujuh kes tersebut.

“Hasil serbuan yang dijalankan oleh sepasukan polis Bahagian Siasatan Jenayah Ibu Pejabat Polis Daerah Cameron Highlands, telah berjaya membawa kepada penangkapan enam suspek dalam tempoh kurang dari satu jam kes itu,” katanya pada sidang media hari ini.

Beliau berkata polis merampas beg hitam berisi wang tunai berkenaan, beg mengandungi peralatan pecah cermin serta anak kunci gari, empat paket plastik berisi serbuk dan ketulan kristal disyaki dadah jenis syabu dan sepaket plastik berisi ketulan dimampatkan daun kering disyaki dadah jenis ganja.

Ramli berkata turut dirampas dalam serbuan itu termasuk pelbagai jenis barangan kemas, 10 buah telefon bimbit dan wang tunai berjumlah RM3,843.

Beliau berkata hasil siasatan lanjut mendapati terdapat dua lagi rakan jenayah suspek yang masih bebas yang dikenali sebagai Muhammad Zaidi Zainal yang mempunyai 26 rekod jenayah lampau dan seorang lagi yang dikenali dengan nama panggilan Faiz.

“Mereka yang datang dari Sungai Petani, Kedah turut membawa anak kecil berumur lapan bulan sehingga 19 tahun, menginap di sebuah pusat penginapan terkemuka di sini sejak Khamis lepas,” katanya.

Katanya kes disiasat mengikut Seksyen 379 Kanun Keseksaan iaitu mencuri, Seksyen 427 Kanun Keseksaan kerana melakukan khianat dan Seksyen 39A (2) serta Seksyen 6 Akta Dadah Berbahaya 1952 kerana memiliki dadah.

Katanya kesemua tangkapan direman selama empat hari sehingga Rabu ini bagi membantu siasatan lanjut.


Peniaga rugi RM1 juta kedai terbakar malam raya

Seorang peniaga menanggung kerugian hampir RM1 juta apabila dua kedainya musnah dalam kebakaran yang membabitkan lapan deretan kedai di Jalan Hiliran di sini, malam tadi.

Nik Mohd Kamil Abu Bakar, 37, berkata dalam kejadian kira-kira 10.15 malam tadi, dia baru sahaja menutup kedainya dan masih berada di kawasan berdekatan sebelum dimaklumkan kedainya terbakar, lapor Bernama.

“Saya tutup kedai dalam pukul 10 malam sebab esok nak raya, tutup awal sikit, lepas itu saya jalan-jalan di kedai dekat sini nak cari baju anak, dalam 15 minit lepas tu ada orang beritahu ada api dalam kedai basikal saya.

“Saya bergegas ke kedai dan nampak api dah penuh di bahagian belakang kedai dan tak sempat nak selamatkan apa-apa pun sebab api marak dengan cepat,” katanya ketika ditemui Bernama di lokasi kejadian malam tadi.

Beliau berkata satu lagi kedainya yang menjual pakaian terletak bersebelahan, turut dijilat api dan hanya sejumlah kecil barangan dapat diselamatkan.

“Saya baru ambil stok barangan baharu sebab nak buka satu lagi kedai basikal di Gong Badak lepas raya ini, sekali dengan stok baharu habis terbakar. Ujian besar untuk saya pada malam raya ni, saya reda sajalah,” katanya.

Sementara itu, jurucakap Balai Bomba dan Penyelamat Kuala Terengganu berkata pihaknya menerima laporan kira-kira 10.40 malam dan bergegas ke tempat kejadian.

“Ketika sampai di lokasi, kedai basikal berkenaan sudah musnah sepenuhnya dijilat api (lokasi kebakaran bermula). Punca kebakaran masih dalam siasatan,” katanya.

Kira-kira 30 anggota bersama empat jentera dikejarkan ke lokasi kejadian dan bomba mengambil masa kira-kira 30 minit bagi mengawal kebakaran.


1,335 kawasan di Selangor, KL dijangka alami gangguan air

Sebanyak 1,335 kawasan di lapan wilayah di Selangor dan Kuala Lumpur dijangka mengalami gangguan bekalan air tidak berjadual susulan empat loji rawatan air (LRA) terpaksa menghentikan tugas selepas pencemaran bau dikesan di muka sauk LRA Rantau Panjang, Bestari Jaya, Kuala Selangor, malam tadi (11 Februari).

Pengurusan Air Selangor Sdn Bhd (Air Selangor) berkata, empat LRA terbabit ialah Rantau Panjang; SSP1; SSP2; dan SSP3.

“Lapan wilayah terjejas ialah Petaling membabitkan 370 kawasan dijangka mengalami gangguan bekalan air tidak berjadual, Kuala Selangor (280), Gombak (279), Klang dan Shah Alam (189), Kuala Lumpur (186), Hulu Selangor (28) dan Kuala Langat (tiga),” katanya dalam kenyataan melalui Facebook Air Selangor.

Menurut Air Selangor, pihaknya akan memaklumkan perkembangan berhubung insiden itu dari semasa ke semasa.

“Pengguna boleh merujuk semua saluran komunikasi rasmi kami seperti aplikasi Air Selangor, Facebook, Instagram dan Twitter, atau hubungi Pusat Perhubungan Air Selangor melalui talian 15300.

“Pertanyaan dan aduan juga boleh diajukan kepada Help Centre yang boleh didapati di laman: www.airselangor.com serta aplikasi Air Selangor,” katanya.

Terdahulu, Lembaga Urus Air Selangor (LUAS) berjaya mengesan bau seperti diesel di muka sauk LRA Rantau Panjang, malam tadi.

Susulan itu, LUAS berkata, pihaknya sedang melaksanakan tindakan mengenal pasti puncanya, sekali gus bersiap siaga menghadapi sebarang kemungkinan.

Menurutnya, tindakan kawalan di kawasan muka sauk empat LRA membabitkan Rantau Panjang, SSP1, SSP2 dan SSP3 turut dipertingkatkan.


Impak positif vaksinasi, tren penurunan kemasukan ICU bagi warga emas

Pemberian vaksinasi kepada warga emas semasa fasa kedua Program Imunisasi Covid-19 Kebangsaan (PICK) menampakkan impak positif apabila mencatat tren penurunan sejak tempoh enam minggu lalu, kata Tan Sri Muhyiddin Yassin.

Perdana Menteri berkata program tersebut yang bermula sejak 19 April 2021 berjaya melindungi warga emas yang dilihat kumpulan berisiko tinggi sekiranya dijangkiti virus membunuh tersebut.

“Dalam tempoh enam minggu kebelakangan ini, terdapat trend penurunan kadar kemasukan ke wad dan unit rawatan rapi (ICU) di Hospital Sungai Buloh bagi warga emas berusia 60 tahun ke atas.
“Situasi ini menunjukkan pemberian vaksin kepada kumpulan warga emas di fasa 2 PICK yang dilaksanakan sejak 19 April 2021 telah mula menghasilkan impak yang positif dalam konteks kesihatan,” kata beliau semasa pengumuman khas yang disiar secara langsung hari ini.

Selain itu, program tersebut juga berjaya melindungi petugas barisan hadapan daripada jangkitan Covid-19 dan strategi mengutamakan kumpulan penting tersebut yang bertungkus-lumus melawan penularan Covid-19 juga membuahkan hasil.

“Begitu juga bagi petugas-petugas KKM yang telah menerima vaksin Covid-19 sejak PICK dimulakan pada 24 Februari 2021.

“Seramai 246,242 petugas telah menerima vaksinasi lengkap dan didapati hanya 4,635 (1.88%) dijangkiti Covid-19. Daripada jumlah kes positif tersebut, 4,625 (99.78%) hanya mengalami gejala ringan atau tidak bergejala.

“Manakala hanya 7 kes (0.15%) adalah kategori 3 dan 3 kes (0.06%) adalah kategori 4. Tiada dalam kalangan mereka yang mengalami jangkitan Covid-19 kategori 5 yang memerlukan bantuan pernafasan,” katanya lagi.

Jelasnya, vaksin lengkap dapat mengukuhkan sistem pertahanan badan terhadap jangkitan Covid-19 dan mengelakkan diri daripada gejala jangkitan yang lebih teruk.

“Penerima vaksin lengkap dapat mengukuhkan sistem pertahanan badan terhadap jangkitan virus Covid-19 dan melindungi diri daripada mendapat gejala jangkitan yang lebih teruk, serta mampu mengurangkan kadar kebolehjangkitan kes positif COVID-19 sebanyak 50 peratus,” ujarnya.

Berhubung kelonggaran yang diberikan, Muhyiddin menggesa supaya orang ramai mematuhi garis panduan yang ditetapkan supaya kemudahan-kemudahan tersebut tidak ditarik balik sekiranya kes jangkitan semakin meningkat semula.

“Kerajaan tidak akan teragak-agak untuk menarik semula kemudahan-kemudahan yang telah diberikan sekiranya berlakunya ketidakpatuhan terhadap garis panduan serta SOP-SOP yang telah ditetapkan,” tegas Muhyiddin.


Saham Tesla jatuh, pelabur bimbang Elon Musk beli Twitter

Pelabur menjual pegangan saham Tesla bernilai AS$126 bilion susulan kebimbangan Elon Musk mungkin terpaksa menjual saham dalam syarikat pengeluar kereta elektrik itu untuk membiayai pemilikan syarikat media sosial, Twitter bernilai AS$44 bilion baru-baru ini.

Saham Tesla menjadi sasaran walaupun syarikat itu tidak terlibat dalam pembelian Twitter yang dilakukan Musk.

Musk, ketua eksekutif dan pemegang saham terbesar Tesla, membiayai sebahagian pembelian Twitter dengan nilai sebanyak AS$21 bilion menerusi ekuitinya sendiri dan membuat jaminan pinjaman AS$12.5 bilion lagi daripada pegangan Teslanya.

Kejatuhan 12.2 peratus dalam saham Tesla pada hari Selasa bersamaan dengan kejatuhan AS$21 bilion dalam nilai saham Tesla yang dipegang Musk, nilai sama dengan pegangan tunai yang Musk komited untuk mengambil alih Twitter.

Kejatuhan Tesla turut memberi kesan terhadap sektor saham teknologi, Nasdaq ditutup pada paras terendah sejak Disember 2020 pada Selasa disebabkan pelabur bimbang pertumbuhan global yang perlahan dan kenaikan kadar yang lebih agresif Rizab Persekutuan Amerika Syarikat.

Saham Twitter juga merosot pada Selasa, jatuh 3.9 peratus untuk ditutup pada AS$49.68, walaupun Musk bersetuju untuk membelinya pada Isnin dengan harga AS$54.20 sesaham secara tunai.

Sebahagian daripada perjanjian Tesla, Musk juga mengeluarkan pinjaman margin AS$12.5 bilion yang terikat dengan saham Teslanya. Musk sudah meminjam kira-kira separuh daripada saham Teslanya.


Tony Pua tak pegang jawatan dalam DAP, kenyataan tak wakili parti: Loke

Kenyataan dikeluarkan oleh Tony Pua yang mengundang kontroversi tidak mewakili pendirian parti, kata Anthony Loke.

Setiausaha Agung DAP itu berkata, bekas Ahli Parlimen Damansara yang melabel UMNO sebagai “pakatan korup” semalam tidak memegang sebarang jawatan dalam parti dan ia bukan pendirian parti tersebut.

“Saya merujuk kepada laporan media yang memetik ucapan oleh Tony Pua dalam satu majlis yang dianjurkan oleh DAP Petaling Jaya.

“Tony Pua tidak lagi memegang apa-apa jawatan dalam DAP. Justeru itu, beliau bercakap di atas kapasiti individu dan tidak sama sekali mewakili kepimpinan parti.

“Ucapan tersebut yang berunsur serangan terhadap rakan gabungan utama dalam Kerajaan Perpaduan tidak seharusnya dikeluarkan (uncalled for),” katanya dalam satu kenyataan.

Jelasnya lagi, Pua tidak sewajarnya mengeluarkan kenyataan yang menyerang rakan parti lain dalam kerajaan campuran dan menggesa supaya semua menjaga keharmonian dengan UMNO.

“Kepimpinan tertinggi DAP telah membuat keputusan dasar untuk bekerjasama dengan gabungan politik lain demi mencapai kestabilan politik.

“Sebarang kenyataan provokatif terhadap rakan gabungan dalam Kerajaan Perpaduan adalah tidak selari dengan pendirian dan hala tuju parti pada masa kini.

“Saya ingin mengingatkan semua pemimpin dan ahli DAP untuk sentiasa menjaga keharmonian dalam hubungan antara parti dan gabungan dalam Kerajaan Perpaduan demi kestabilan politik yang amat diperlukan pada ketika negara menghadapi pelbagai cabaran luaran,” katanya lagi.

Pua semalam dilaporkan berkata kerajaan campuran yang dibentuk bersama UMNO-Barisan Nasional (BN) boleh berpecah pada bila-bila masa dan memberi gambaran tidak yakin ia sukar kekal bertahan.

Pua yang juga bekas Setiausaha Publisiti DAP itu dalam laporan portal BH berkata perlu diingat kerajaan campuran ini tidak kukuh dan boleh retak bila-bila masa, sambil menggesa Perdana Menteri perlu membuktikan sesuatu kepada rakyat berbilang kaum di negara ini bahawa pentadbiran Pakatan Harapan (PH) jauh lebih baik dan tidak korup seperti BN.

“Kena ingat Kerajaan Perpaduan sekarang ini mudah retak bila-bila masa. Jadi penting untuk Perdana Menteri dan keseluruhan kerajaan untuk terus berkhidmat.

“Perdana Menteri yang popular bukan untuk Petaling Jaya, tetapi untuk Terengganu, Kelantan, Pahang, Kedah, Sabah dan Johor,” kata Pua.


Muhyiddin pengerusikan mesyuarat MKN, umum 3 negeri beralih ke Fasa 3

Tiga negeri iaitu Perlis, Sarawak dan Wilayah Persekutuan Labuan akan beralih ke Fasa 3 Pelan Pemulihan Negara (PPN) bermula 4 Ogos, kata Tan Sri Muhyiddin Yassin selepas mempengerusikan mesyuarat Sidang Khas Majlis Keselamatan Negara (MKN) hari ini.

Keputusan tersebut dibuat selepas kerajaan membuat pertimbangan tiga negeri tersebut menunjukkan prestasi yang baik dan mengambil kira pembentangan yang dibuat oleh Menteri Penyelaras Pelan Pemulihan Negara (PPN) YB Senator Tengku Datuk Seri Utama Zafrul Tengku Abdul Aziz.

“Alhamdulillah, sukacita ingin saya umumkan bahawa tiga buah negeri yang menunjukkan prestasi yang amat baik akan beralih ke Fasa 3 PPN iaitu Perlis, Sarawak dan Wilayah Persekutuan Labuan berkuatkuasa Rabu, 4 Ogos 2021.

“Tahniah dan syabas saya ucapkan. Suka untuk saya mengingatkan agar SOP dan peraturan yang telah ditetapkan terus dipatuhi dan semua usaha untuk menambahbaik situasi pandemik di negeri masing-masing diteruskan,” katanya dalam satu kenyataan hari ini.

Perdana Menteri juga berkata kerajaan akan memperincikan dalam masa terdekat kemudahan yang akan diberikan kepada penerima dos lengkap vaksinasi dan memperhalusi secara berhati-hati usaha pemulihan ekonomi yang boleh dilaksanakan kepada rakyat.

“Turut dibincangkan adalah kemudahan yang bakal dinikmati sektor ekonomi.

“Perkara ini perlu diperhalusi dengan berhati-hati bagi memastikan usaha kerajaan untuk memulihkan ekonomi dan kualiti hidup rakyat dapat dilaksanakan dengan lancar dan berkesan. InsyaAllah kemudahan-kemudahan ini akan saya umumkan dalam waktu yang terdekat dan diharapkan dapat memanfaatkan sebaiknya individu yang telah menerima vaksinasi lengkap dan juga membantu sektor ekonomi kita dengan mengambilkira keselamatan rakyat,” katanya lagi.

Sementara itu, beliau turut menekankan matlamat utama kerajaan adalah memastikan orang ramai menerima vaksinasi lengkap khususnya golongan dewasa ia bagi kelancaran proses pemulihan yang direncana berjalan dengan baik.

“Ingin saya tekankan juga di sini bahawa strategi kerajaan adalah memberikan vaksinasi kepada seramai mungkin penduduk dewasa di Malaysia bagi memastikan pemulihan negara dapat dijalankan dengan lancar.

“Lebih ramai yang divaksinasi, lebih ramai yang terlindung, lebih kurang tekanan dan bebanan kepada sistem kesihatan negara dan lebih banyak sektor ekonomi dan sosial yang boleh dibuka dengan selamat,” ujarnya lagi.

Beliau turut menggesa kerjasama semua pihak di seluruh negara untuk bergandingan bahu demi memastikan negara keluar daripada krisis pandemik Covid-19 dengan segera.

“Saya berharap dengan kerjasama semua pihak di seluruh negara lebih banyak negeri akan dapat bergerak ke fasa seterusnya.

“Kita harus optimis dan terus bergerak ke hadapan supaya pemulihan negara dapat dijalankan dengan lebih sistematik dan selamat,” katanya.


Pesakit sembuh atasi kes baharu

Kementerian Kesihatan (KKM) memaklumkan sebanyak 3,300 jangkitan baharu Covid-19 dilaporkan di seluruh negara semalam (Isnin, 25 Julai), meningkat sebanyak 580 kes berbanding 2,720 yang dicatatkan pada Ahad.

Jumlah itu menjadikan kumulatif positif sejak Januari 2020 hingga semalam mencecah 4,654,951 kes, dengan 4,572,712 pesakit telah pulih. Seramai, 5,227 pesakit telah sembuh semalam.

Daripada jumlah jangkitan baharu itu itu, sebanyak 2,332 kes melibatkan individu yang menerima dos penggalak vaksin Covid-19, diikuti 638 kes (penerima dos kedua); 308 kes (individu tidak divaksinasi); dan 22 kes (individu belum lengkap vaksinasi).

Sementara itu, jumlah kes aktif turun lagi kepada 46,316 kes berbanding 48,252 kes yang dicatat pada Ahad, dengan 44,732 pesakit masih menjalani kuarantin di rumah (46,632 pesakit pada Ahad), dan 21 pesakit ditempatkan di PKRC (24 pada Ahad).

Seramai 1,512 pesakit kini dirawat di hospital, turun berbanding 1,542 pada Ahad, manakala 51 pesakit dimasukkan ke unit rawatan rapi (54 pada Ahad), dengan 28 daripadanya memerlukan alat bantuan pernafasan (32 pada Ahad).

Berikut adalah pecahan kes baharu semalam serta kumulatif positif sejak Januari 2020 lalu mengikut negeri:

Sementara itu, KKM juga melaporkan sembilan lagi pesakit meninggal dunia akibat komplikasi Covid-19 semalam, termasuk tiga kes kematian di luar fasiliti kesihatan atau ‘brought in death’ (BID).

Jumlah itu menjadikan kumulatif kematian meningkat kepada 35,923 kes, termasuk 7,628 kes BID.

Johor, Perak dan Selangor masing-masing mencatat dua kes kematian semalam, manakala bakinya melibatkan Sabah, Terengganu dan Putrajaya.


Nazri bidas Zahid jangan memandai-mandai buat keputusan bersendirian

Pemimpin senior parti, Datuk Seri Nazri Aziz membidas Presiden, Datuk Seri Ahmad Zahid Hamidi supaya tidak memandai-mandai membuat keputusan bersendirian tanpa berbincang terlebih dahulu berhubung tempoh 14 hari yang diberikan kepada Kerajaan Perikatan Nasional (PN) untuk membuka sidang Parlimen.

Nazri berkata Zahid sekali lagi membuat keputusan tanpa merujuk kepada Ahli Parlimen UMNO apabila membuat desakan tempoh 14 hari terhadap kerajaan yang disifatkannya adalah sama sekali tidak wajar.

“Saya tengok Zahid tak panggil mesyuarat Majlis Kerja Tertinggi (MKT), dia sendiri sahaja tak bincang dengan kita.

“Ini tak betul 14 hari tak boleh berlaku memang satu desakan yang tak boleh berlaku ingat panggil lah Ahli-Ahli Parlimen jangan pandai-pandai sendiri sahaja,” katanya kepada Agenda Daily hari ini.

Nazri yang juga bekas Ahli Tertinggi UMNO itu berkata desakan Zahid itu juga sama sekali tidak masuk akal dan tempoh itu tidak menepati tatacara sidang Parlimen yang memerlukan lebih masa untuk dibuka persidangannya.

“Ia macam mana dalam masa 14 hari pula, hendak beri notis kepada Ahli-Ahli Parlimen pun memerlukan 28 hari, dalam 14 hari itu memang tidak boleh buat lah, sebab hendak panggil mereka bersidang kita kena beri notis dahulu.

“Memang tak ikut prosedur Parlimen lah kalau macam itu, saya punya pandangan ini memang tak boleh berlaku,” katanya kepada Agenda Daily.

Beliau yang juga bekas Menteri Hal Ehwal Undang-Undang dalam menjaga Parlimen sebelum ini juga menyifatkan keputusan yang dibuat oleh Zahid itu tidak wajar dan membelakangi proses undang-undang yang ditetapkan dalam Perlembagaan negara.

Zahid dalam kenyataannya hari ini berkata, kegagalan kerajaan melaksanakan titah Yang di-Pertuan Agong dianggap satu bentuk penderhakaan dan tidak menghormati Institusi Raja-Raja Melayu.

“Sebagai sebuah parti yang diasaskan atas tujuan memelihara dan membela Institusi Raja-Raja Melayu sebagaimana termaktub dalam Fasal 3 Perlembagaan UMNO, satu Mesyuarat Khas Majlis Kerja Tertinggi akan diadakan bagi memuktamadkan tindakan selanjutnya,” kata Zahid.

Beliau berkata amat mustahak untuk Parlimen bersidang segera bagi membawa pelbagai tuntutan dan harapan rakyat yang sedang kesempitan dalam mendepani pandemik Covid-19.

Terdahulu, Yang di-Pertuan Agong Al-Sultan Abdullah Ri’ayatuddin Al Mustafa Billah Shah bertitah agar sidang Parlimen perlu diadakan secepat mungkin bagi membolehkan Ordinan-ordinan Darurat dan Pelan Pemulihan Negara dibahaskan ahli-ahli Dewan Rakyat.

Dalam satu kenyataan Datuk Pengelola Bijaya Diraja Istana Negara Datuk Ahmad Fadil Shamsuddin berkata keputusan yang diperkenan oleh Baginda selepas memperhalusi semua pandangan para pemimpin parti politik, Jawatankuasa Khas Bebas Darurat 2021 dan sembah taklimat para pakar dari agensi-agensi kerajaan.


Keputusan kes Najib, ada yang berduka dan ada yang gembira

Keputusan Mahkamah Persekutuan mengekalkan sabitan dan hukuman penjara 12 tahun serta denda RM210 juta ke atas Datuk Seri Najib Tun Razak kerana menyeleweng dana SRC International Sdn Bhd berjumlah RM42 juta, menerima pelbagai reaksi daripada para pemimpin.

Ada antara mereka menyifatkan keputusan itu sebagai bukti badan kehakiman negara bebas daripada dipengaruhi kuasa politik namun terdapat juga yang menzahirkan rasa simpati terhadap bekas perdana menteri itu, lapor Bernama.

Bekas Perdana Menteri Tan Sri Muhyiddin Yassin berkata keputusan Mahkamah Persekutuan hari ini membuktikan sistem kehakiman negara yang bebas dapat menjamin keadilan dan mengembalikan maruah negara yang tercalar.

“Kebebasan sistem kehakiman inilah yang saya pertahankan ketika saya menjadi Perdana Menteri. Walaupun ada desakan politik supaya saya campur tangan dalam kes tertentu, saya tegas menolaknya walau akhirnya saya terpaksa meletak jawatan kerana mempertahankan prinsip ini.

“Saya berharap, kebebasan badan kehakiman di negara kita terus dilindungi tanpa ada cubaan campur tangan atau desakan politik daripada mana-mana pihak agar keadilan dapat tertegak…tanpa badan kehakiman yang bebas, sistem demokrasi di negara kita akan gagal untuk berfungsi dan Malaysia menjadi sebuah negara yang bersifat autoritarian, rasuah dan bankrap moral, na’uzubillah,” katanya di Facebook.

Sementara itu, Presiden PKR Datuk Seri Anwar Ibrahim pula berpandangan keputusan terhadap Najib itu adalah hasil daripada aspirasi rakyat yang ingin memastikan badan kehakiman negara bebas dan membersihkan negara daripada gejala rasuah.

“Ini membuktikan rakyat itu berkuasa, rakyat telah membuat keputusan pada 2018 untuk memastikan badan kehakiman bebas dan negara bersih daripada rasuah.

“Keputusan rakyat inilah yang membolehkan pendakwaan yang profesional dan ketegasan serta keberanian badan kehakiman membuat keputusan berdasarkan fakta dan hukum, bukan mengikut telunjuk politik pihak yang berkuasa,” katanya menerusi satu hantaran video di Facebooknya.

Setiausaha Agung DAP Anthony Loke Siew Fook menyifatkan keputusan hari ini sebagai satu amaran kepada semua pemimpin politik agar tidak terlibat dalam isu penyalahgunaan kuasa selain turut menambah perkara itu adalah satu kemenangan untuk sistem demokrasi negara.

Setiausaha Agung UMNO Datuk Seri Ahmad Maslan berharap Najib dan keluarga terus tabah susulan keputusan Mahkamah Persekutuan yang mengekalkan sabitan terhadap beliau dan menganggap kes tersebut akan terus diulas pelbagai pihak.

“Beliau anak Perdana Menteri, namun telah melantik saya, anak penoreh getah sebagai Timbalan Menteri sebelum ini dan tidak akan saya lupa. Kes ini akan terus diulas. Rakyat juga sedang menghakimi,” katanya di Facebook.

Naib Presiden UMNO, Datuk Seri Mahdzir Khalid berkata jasa dan khidmat bakti Najib kepada UMNO dan negara sebelum ini tidak boleh dinafikan dan beliau menzahirkan simpati terhadap bekas perdana menteri itu dan seluruh ahli keluarganya susulan keputusan hari ini.

“Justice hurried is justice buried, adalah satu frasa yang boleh kita hayati bersama dalam situasi ini,” katanya.


Nilai ringgit terus jatuh, kita tak boleh beli apa-apa: Ku Li

Veteran UMNO, Tengku Razaleigh Hamzah bimbang dengan kejatuhan mata wang ringgit yang disifatkannya bakal memberi kesan kepada ekonomi negara dan rakyat khususnya.

Tengku Razaleigh atau dikenali Ku Li itu berkata kerajaan perlu mencari jalan untuk memulihkan mata wang negara kerana jika keadaan tersebut berterusan ia bakal mengakibatkan nilai ringgit tidak lagi ada nilai sehingga menyukarkan sebarang urusan perniagaan kelak.

“Sekarang ini pun dua hari lalu harga ringgit kita dah turun kepada RM4.40 berbanding 1 dolar AS dan ini akan menjadi lebih teruk.

“Dikatakan akhir tahun ini ramalannya ringgit kita akan jatuh kepada RM5.50 bagi 1 dolar AS. Kalau ini berlaku, sudah tentu susah kita nak beli barangan yang terpaksa diimport.

“Kalau terus jatuh kita tak boleh beli apa-apa. Dah tak ada nilai. Sebagai contoh, kalau nilai ringgit kita jatuh kepada lima sen misalnya apa yang boleh kita beli? Ini masalah sebenarnya,” kata Ahli Parlimen Gua Musang itu dipetik laporan Utusan Malaysia.

Ku Li yagn juga bekas Menteri Kewangan itu tidak menolak nilai ringgit dijangka akan terus merosot.

Ujarnya lagi, rakyat kini sudah terbeban dengan masalah harga barangan asas makanan yang tinggi.

Katanya, rakyat ketika ini perlu mengamalkan sikap berjimat cermat dan berhati-hati.

“Saya tak nak ugut atau menakutkan sesiapa, keadaan ini akan berlaku. Kita hanya ada dua bulan bekalan makanan padahal penduduk kita lebih ramai berbanding Singapura yang ada bekalan sehingga enam tahun.

“Kalau kita tak ambil tindakan segera kita akan berhadapan dengan masalah. Bukan sahaja masalah ekonomi tetapi masalah sosial dan macam saya sebut tadilah keadaan akan jadi huru-hara serta demonstrasi terutama sekali oleh orang bukan berada,” katanya.

Terdahulu, sebuah firma penyelidikan memberi amaran inflasi makanan Malaysia dijangka kekal dalam aliran meningkat pada bulan-bulan akan datang berikutan kenaikan harga komoditi global, gangguan rantaian bekalan domestik serta penyusutan ringgit.

MIDF Amanah Investment Bank Bhd menerusi cabang penyelidikannya, MIDF Research berkata sebagai negara pengimport bersih makanan, Malaysia amat terdedah kepada sebarang kejutan global yang berkaitan dengan rantaian bekalan, lapor Bernama.

“Inflasi makanan global kekal tinggi terutamanya harga jagung, bijirin dan sayur-sayuran.

“Bagaimanapun, kami berpendapat tekanan inflasi secara keseluruhannya akan kekal stabil berikutan inflasi bahan api yang berada dalam aliran penurunan,” katanya dalam satu nota ekonomi hari ini.

Untuk rekod, para pengguna juga kini terbeban dengan kenaikkan harga barang yang sudah membebankan kehidupan harian.


3 wilayah lagi di Thailand kena ‘lockdown’, kes Covid-19 melonjak

Kerajaan Thailand hari ini memperluaskan lagi perintah peraturan Covid-19, termasuk sekatan perjalanan, penutupan pusat beli-belah dan perintah berkurung, ke beberapa lagi wilayah susulan peningkatan kes Covid-19.

Sebelum ini larangan itu hanya dikenakan di Bangkok dan sembilan wilayah lain sekitarnya, tetapi sekarang diperluaskan ke tiga lagi wilayah selepas negara itu melapor peningkatan kes tiga hari berturut-turut.

Dalam tempoh 24 jam lalu Thailand melaporkan 11,397 kes baharu dan 101 kematian direkodkan menjadikan kumulatif 403,386 kes jangkitan dan 3,341 kematian, kebanyakannya bermula awal April lalu susulan penularan varian Delta dan Alpha yang mudah berjangkit.

Pengumuman dalam Warta Kerajaan hari iny menyatakan perintah berkurung akan dikuatkuasakan mulai Selasa ini di wilayah Chonburi, Ayutthaya dan Chachoengsao dan semua pusat beli-belah akan ditutup mulai jam 9 malam hingga 4 pagi.

Kerajaan Thailand juga telah merancang lebih banyak sekatan pergerakan kerana peningkatan jumlah kes yang semakin naik di daerah yang berisiko tinggi dan pengawai kesihatan di kawasan itu turut memberi amaran bahawa jangkitan Covid-19 akan berlanjutan selama berbulan-bulan.

Sementara itu tinjauan pendapat oleh Universiti Suan Dusit Rajabhat atau Suan Dusit Poll mendapati sebilangan besar penduduk Thailand melihat situasi Covid-19 di negara itu sekarang ini berada pada tahap terburuk dan sangat kritikal.

Tinjauan itu dilakukan secara dalam talian membabitkan 1,702 individu di seluruh negara bermula 5 hingga 15 Julai lalu, tatkala jumlah jangkitan dan kematian semakin meningkat manakala pemberian vaksin kepada penduduk pula perlahan.

Mengenai program vaksinasi, sebanyak 49.35 peratus peserta tinjauan itu memberitahu mereka tidak divaksin, 38.84 peratus menerima dos pertama dan 11.81 peratus melengkapkan suntikan masing-masing.

Tinjauan pendapat itu juga mendapati 41.86 peratus peserta yang menerima suntikan AstraZeneca sebagai dos pertama mahukan vaksin sama untuk dos kedua, tetapi 25.39 peratus mahu vaksin Pfizer sebagai dos kedua, manakala 24.22 peratus mahukan Moderna untuk dos kedua.

“Bagi yang menerima vaksin Sinovac sebagai dos pertama, 30.07 peratus mahukan Pfizer sebagai dos kedua; 22.46 peratus mahukan Moderna dan 22.46 peratus mahukan dos sama Sinovac,” kata kajian itu. – Agensi


Jumlah mangsa banjir di PPS lima negeri turun, kecuali di KL

Jumlah mangsa banjir yang ditempatkan di pusat pemindahan sementara (PPS) di lima negeri – Pahang, Selangor, Kelantan, Perak dan Melaka – sehingga malam ini turun, tetapi jumlah mangsa di ibu negara kekal.

Menurut portal Info Bencana Jabatan Kebajikan Masyarakat (JKM), jumlah mangsa banjir di 376 PPS di Selangor, Pahang, Perak, Negeri Sembilan, Melaka, Kelantan dan Kuala Lumpur setakat ini adalah seramai 59,844 orang.

Di PAHANG, jumlah mangsa banjir menurun kepada 34,971 orang di 259 PPS pada sebelah petang berbanding 35,369 orang tengah hari tadi, menurut aplikasi Info Bencana JKM.

Pemegang konsesi Lebuhraya Pantai Timur Fasa 1 (LPT1) ANIH Bhd pula memaklumkan laluan Chenor ke Karak masih belum dibuka di kedua-dua arah, namun trend air menunjukkan penurunan, lapor Bernama.

Bagi jalan utama lain, antara yang masih terputus hubungan ialah Jalan Pulau Tawar ke Durian Hijau dan Jalan Kota Gelanggi ke Lepar Utara di Jerantut, Jalan Kuala Lumpur-Kuantan dan Jalan Gemas-Temerloh di Temerloh, Jalan Serengkam dan Jalan Pekan Sehari Kampung Awah di Maran serta Jalan Sungai Lembing di Kuantan.

Sementara itu, paras Sungai Pahang di beberapa lokasi seperti di Lubuk Pasu, Temerloh; Water Front di Bera dan di Lubuk Paku, Maran selain Sungai Kundang juga di Maran masih melebihi paras bahaya.

Di SELANGOR, aplikasi Info Bencana JKM melaporkan sebanyak 111 PPS dibuka bagi menempatkan 22,250 mangsa banjir daripada 5,756 keluarga setakat 5.32 petang, berbanding 22,332 orang di 109 PPS pada 12.21 tengah hari tadi.

Jabatan Pengairan dan Saliran (JPS) Malaysia memaklumkan Sungai Langat di Bukit Changgang, Kuala Selangor kini melebihi paras bahaya iaitu 4.34 meter setakat 4.45 petang tadi dengan trend meningkat.

Di KELANTAN, jumlah mangsa setakat 6 petang ialah 1,496 orang daripada 510 keluarga berbanding 1,521 orang daripada 516 keluarga tengah hari tadi melibatkan lapan PPS yang kesemuanya di jajahan Pasir Mas.

Sementara itu, portal rasmi info banjir JPS melaporkan tiada sungai utama di Kelantan berada pada paras bahaya, hanya tiga sungai berada pada paras amaran iaitu Sungai Kelantan di Kampung Temangan, Machang; Sungai Kelantan di Rantau Panjang, Pasir Mas; dan Sungai Golok di Rantau Panjang, Pasir Mas.

Di PERAK, setakat 4 petang, jumlah mangsa banjir di Changkat Jong, Teluk Intan menurun kepada 182 mangsa berbanding 245 orang yang ditempatkan di dua PPS di daerah Hilir Perak.

Jurucakap Angkatan Pertahanan Awam Malaysia (APM) dan Sekretariat Jawatankuasa Pengurusan Bencana Perak berkata seramai 109 mangsa ditempatkan di PPS Dewan Bandaran Teluk Intan dan 73 lagi berada di PPS Dewan Sekolah Menengah Abdul Rahman Talib.

Dalam pada itu, PLUS Malaysia Berhad (PLUS) telah membuka semula lorong kanan di antara KM273.3 dan KM272.2 di jajaran di antara Persimpangan Ipoh Selatan dan Ipoh Utara di Lebuhraya Utara-Selatan hari ini, berikutan penyiapan kerja-kerja membaik pulih lubang benam (sinkhole) di lokasi berkenaan.

Di MELAKA, Pengarah APM Melaka Lt Kol (PA) Cuthbert John Martin Quadra memaklumkan jumlah mangsa banjir menurun kepada 131 mangsa daripada 33 keluarga setakat 4 petang ini, berbanding 135 mangsa daripada 34 keluarga dengan kesemuanya ditempatkan di dua PPS di Alor Gajah dan Jasin.

Di KUALA LUMPUR, menurut aplikasi Info Bencana JKM, jumlah mangsa kekal 314 orang daripada 74 keluarga di dua PPS setakat ini.


[KEMAS KINI] Covid-19: 199 kematian hari ini rekod tertinggi pernah dicatatkan

Jumlah kematian akibat Covid-19 di seluruh negara dalam tempoh 24 jam sehingga 12 tengah hari tadi, melonjak kepada 199 kes – tertinggi sejak pesakit pertama meninggal dunia akibat virus yang mula menyerang Malaysia pada Mac tahun lalu.

Angka kematian tertinggi pernah dicatatkan ialah pada 18 Julai lalu membabitkan 153 pesakit.

Ketua Pengarah Kesihatan Tan Sri Dr Noor Hisham Abdullah dalam kenyataan hari ini berkata angka itu menjadikan jumlah keseluruhan kes kematian yang direkodkan sehingga kini ialah 7,440 kes.

Beliau berkata dalam tempoh itu juga 7,902 pesakit disahkan sembuh sepenuhnya menjadikan kumulatif kes sembuh sebanyak 806,857.

“Seramai 927 pesakit dirawat di unit rawatan rapi (ICU) dengan 459 memerlukan bantuan alat pernafasan,” katanya.

Terdahulu beliau memaklumkan sejumlah 11,985 kes baharu, termasuk tujuh kes import, dikesan dalam tempoh berkenaan menjadikan jumlah terkumpul positif Covid-19 sejak tahun lalu kepada 951,884 kes.

Dr Noor Hisham berkata daripada 11,985 kes baharu itu 65 kes adalah Kategori 5 iaitu pesakit kritikal dan memerlukan bantuan alat pernafasan; Kategori 4 (meemerlukan oksigen sebanyak 45 kes); Kategori 3 (radang paru-paru 178 kes; Kategori 2 (gejala ringan 5,847 kes); dan Kategori 1 (tiada gejala 5,850 kes kes).

Beliau berkata pengkelasan kategori itu adalah berdasarkan keadaan klinikal mereka ketika baharu didiagnosa Covid-19.

“Ada di antara mereka kekal di kategori yang sama sepanjang tempoh jangkitan, namun ada juga yang berubah status sama ada bertambah baik, atau merosot ke kategori lebih tinggi,” katanya.

Beliau berkata secara keseluruhannya, ketika mula didiagnosa 2.4 peratus kes dilaporkan hari ini berada pada kategori 3 hingga 5 dan 97.6 peratus kes pada kategori 1 dan 2.

Oleh kerana kategori ini berisiko rendah manakala pesakit pula mempunyai kediaman sesuai maka mereka dibenar untuk melakukan kuarantin kendiri di rumah.

“Ini dapat membantu mengurangkan kesesakan di Pusat Kuarantin dan Rawatan Covid-19 (PKRC) dan hospital-hospital. Oleh itu, kes-kes kategori 3-5 akan dimasukkan ke PKRC, wad-wad hospital dan juga ICU di hospital,” katanya.

Data 21 Julai 2021


Wanita PKR dakwa dicabul ADUN Amanah tampil tuntut siasatan bebas

Seorang ahli politik wanita muda PKR hari ini tampil ke depan menuntut siasatan bebas terhadap laporan polis yang dibuatnya baru-baru ini berhubung dakwaan cabul melibatkan seorang pemimpin parti pembangkang dari Amanah.

Individu tersebut, Yuslaini Azmi dalam satu kenyataan di akaun Facebooknya mengakui dirinya yang membuat laporan polis terhadap pemimpin Amanah tersebut selepas identiti mangsa itu menjadi teka-teki sejak tersebar berita berhubung isu cabul baru-baru ini.

“Saya berharap pihak polis akan menyiasat kes ini secara bebas dan ‘transparent’ tanpa ada campur tangan mana-mana kuasa politik dan besar harapan saya kes ini akan diadili dan disiasat dengan penuh professional oleh pihak polis.

“Selain itu, dengan rasa rendah diri saya juga meminta pihak PDRM untuk membuka semula satu lagi kes yang saya laporkan tentang penculikan.

“Sudah hampir 10 tahun kes itu tertangguh tanpa sebarang tindakan dan tergantung begitu sahaja. Saya menginginkan keadilan untuk diri saya sebagai seorang wanita dan merasa selamat di negara sendiri,” katanya dalam kenyataan itu lagi.

Jelasnya lagi, walaupun mereka berada dalam satu blok pembangkang ia tidak boleh dijadikan alasan untuk dirinya berdiam diri dan menuntut supaya keadilan ditegakkan tanpa mengira latar belakang individu tersebut.

“Saya percaya prinsip keadilan itu perlu ditegakkan tidak kira dari pihak kerajaan mahupun pembangkang,” katanya lagi.

Terdahulu, media melaporkan seorang Adun dari utara Semenanjung disiasat polis atas tuduhan mencabul seorang wanita ketika mereka keluar untuk maraikan hari kelahiran wanita itu di Petaling Jaya.

Ketua Polis Daerah Subang Jaya, Khalid Othman dilaporkan berkata, wanita berusia 31 tahun itu membuat laporan polis pada 16 Mac lalu.

Wanita itu mendakwa suspek cuba mencabulnya dan menyatakan suspek mengingatkannya agar tidak memberitahu sesiapa mengenai kejadian berkenaan.

Kes tersebut disiasat di bawah Seksyen 354 Kanun Keseksaan, undang-undang yang menetapkan kesalahan berhubung penggunaan kekerasan untuk memalukan kesopanan seseorang.


Pembelajaran sosial pengaruh personaliti ‘lelaki lembut’

‘Lelaki lembut’ sering dipandang serong oleh masyarakat. Malah ramai yang menganggap lelaki lembut ini bakal bergelar mak nyah. Namun, janganlah cepat melatah kerana lelaki lembut ini tidak minta dilahirkan begitu dan perubahan yang dialami juga kadang-kadang tak disedari.

Hari ini, semakin ketara karakter anak lelaki seperti perempuan. Antaranya suka berpakaian macam perempuan, meniru cara bercakap macam perempuan dan meminati personaliti perempuan. Lebih ketara, misalnya minat memakai gincu, mekap seperti perempuan dan berjalan dengan susunan langkah kaki macam perempuan.

Kesannya, anak berkenaan akan menjadi tidak normal. Kemuncaknya boleh jadi pondan. Dalam Islam, manusia mesti bersikap asli dan tidak melanggar fitrah kejadiannya. Sikap menjadikan diri berubah daripada lelaki kepada perempuan adalah salah dan berdosa. Ia petanda kecelaruan tingkah laku dan boleh menimbulkan tanggapan yang negatif dalam kalangan masyarakat setempat.

Menurut Kaunselor Berdaftar Penyelaras Pusat Kaunseling Selangor, Rinatho Nunchi, lelaki lembut tidak menjadi masalah yang kritikal selagi mereka ini tidak melanggar fitrah jantina mereka iaitu menjadi seorang perempuan atau berpenampilan sebagai perempuan dan melakukan aktiviti-aktiviti yang melanggar syarak dan hukum.

“Masyarakat umum seringkali mengaitkan lelaki lembut dengan mak nyah. Harus difahami lelaki lembut bukanlah termasuk dalam golongan mak nyah  kerana ‘kelembutan’ mereka bukanlah bukti atau penentu mereka sebagai seorang mak nyah atau transeksual yang termasuk dalam kategori lesbian, gay, biseksual dan transeksual (LGBT).

“Kalau kita amati, terdapat ramai di luar sana lelaki lembut yang berkahwin dan berkeluarga seperti lelaki lain. Persepsi dan sikap masyarakat yang melakukan diskrimininasi terhadap lelaki lembut sebenarnya boleh menjadi faktor mereka memilih jalan menjadi seorang LGBT kerana mereka mungkin berasa dipinggirkan dan disisihkan oleh sebilangan masyarakat yang tidak faham tentang perbezaan lelaki lembut dan LGBT,” katanya.

Mengulas lanjut, Rinatho berkata, anak-anak yang sedang membesar (peringkat kanak-kanak) memiliki personaliti masing-masing. Faktor utama terbentuknya personaliti ini adalah melalui pembelajaran sosial (mengikut teori psikologi sosial) yang dipelajari dan diikuti melalui pemerhatian atau peniruan daripada individu yang mereka lihat.

Dalam hal ini, sekiranya kanak-kanak sering melihat dan didedahkan dengan satu-satu personaliti maka tidak mustahil menjadi ikutan mereka dan mungkin membesar dengan personaliti tersebut.

“Ibu bapa sememangnya perlu risau dan sedar terhadap perkembangan psikologi atau personaliti anak-anak mereka. Tetapi yang lebih perlu dirisaukan adalah persekitaran yang menunjukkan dan memaparkan secara terbuka dan berlebihan situasi ini yang mungkin menjadi ikutan mereka.

“ Lebih-lebih lagi dalam situasi tanpa sempadan dengan berkembangnya media sosial seperti Facebook, Instagram,  TikTok dan lain-lain. Medium inilah yang selalu menjadi akses mudah kanak-kanak kepada sesuatu yang lebih buruk jika tidak dikawal,” ujarnya.

Oleh itu, ibu bapa harus sentiasa mengawal anak-anak mereka daripada terjebak kepada situasi LGBT ini. Memang benar berlaku diskriminasi terhadap golongan lelaki lembut yang menyebabkan mereka disisihkan dan dipinggirkan oleh rakan-rakan.

Harus diingat, diskriminasi seperti inilah yang menjadi faktor utama seseorang memilih jalan menjadi LGBT, pembuli atau lain-lain personaliti agresif atau pasif dan ia bukan semata-mata berlaku kepada lelaki lembut sahaja.

“ Lelaki  ‘tulen’ juga boleh menjadi seorang mak nyah, gay atau  biseksual  hanya disebabkan diskriminasi seperti ini. Maka, sebagai ibu bapa haruslah sentiasa memantau perkembangan psikologi anak-anak mereka. Ibu bapa juga harus sentiasa memberikan sokongan dan dorongan untuk menjadi seorang yang lebih yakin tanpa dipengaruhi oleh situasi sama ada mereka lembut atau sebaliknya,” jelasnya.

Bercerita tentang pengalamannya mengendalikan kes kaunseling berkaitan lelaki lembut, sepanjang lebih kurang 15 tahun menjadi kaunselor, dia telah mengendalikan beberapa kes lelaki lembut dan LGBT ini.

“Seperti yang saya katakan lelaki lembut tidak semestinya LGBT. Tetapi berdasarkan kes-kes yang saya kendalikan sememangnya terdapat sebahagian LGBT yang asalnya lelaki lembut. Mereka menjadi LGBT disebabkan hinaan dan persepsi negatif.

“Dalam proses hubungan membantu golongan ini, keperluan utama mereka adalah sokongan daripada ahli keluarga, rakan-rakan terdekat dan masyarakat sekeliling. Mereka boleh menjadi seorang yang lelaki normal (bukan LGBT) jika mereka tidak didiskriminasi hanya kerana mereka berperwatakan lembut.

“Berdasarkan kes-kes yang saya kendalikan juga, kebanyakan mereka menjadi lelaki tulen semula jika mereka mendapat sokongan yang berterusan. Namun, ada juga kes yang kembali kepada LGBT yang juga berpunca daripada tiadanya sokongan daripada sekeliling,” jelasnya.

Meskipun kanak-kanak berusia sekitar dua tahun masih belum boleh mengenali serta memahami jantina diri sendiri, kajian ilmiah menunjukkan kanak-kanak seawal usia itu biasanya sudah boleh mengaitkan lelaki sebagai ‘kasar’ manakala perempuan sebagai lemah-lembut.

“Dalam lingkungan usia tiga tahun pula, si kecil biasanya sudah boleh membezakan jantina lelaki dan perempuan serta sudah boleh ‘meletakkan’ dirinya sama ada dia adalah lelaki atau perempuan.

“Dalam usia antara tiga hingga enam tahun, kanak-kanak biasanya akan menunjukkan sifat ‘perempuan’ atau kelelakian melebihi golongan dewasa,” katanya.

Menurutnya, ia bermaksud, setiap kanak-kanak sememangnya akan melalui fasa pengenalan diri mengikut jantina.

“Atas sebab itu juga, ada kanak-kanak yang marah apabila mendapati rakan yang sama jantina dengannya melakukan atau menyukai sesuatu yang bertentangan dengan jantina diri contohnya jika kanak-kanak perempuan bermain dengan pistol permainan atau ada kanak-kanak lelaki menyukai anak patung.

“Situasi itu akan membuatkan kanak-kanak terbabit memilih untuk tidak berkawan dengan rakannya itu kerana merasakan terdapat sesuatu yang salah atau ‘tidak kena,” ujarnya.

Sementara itu, Rinatho menasihatkan masyarakat lebih peka dan mengambil berat terhadap golongan ini khususnya lelaki lembut kerana kebanyakan kes,  faktor utama mereka memilih menjadi LGBT adalah sikap dan diskriminasi sekeliling dan masyarakat.

“Keperluan utama mereka pula adalah sokongan psikologi, spiritual dan moral. Jika kita sudah mengetahui faktor, kaedah dan keperluan.

“Maka,  masyarakat perlu menghentikan sikap diskriminasi ini dan harus memberikan dorongan dan sokongan bagi mengelakkan lelaki lembut ini memilih jalan menjadi LGBT. Begitu juga mungkin bagi LGBT, sokongan dan dorongan yang berterusan mungkin boleh membawa mereka kepada perubahan,” katanya.


Bersatu, PAS sah bincang pengagihan kerusi hadapi PRU15

Bersatu dan PAS menyatakan persetujuan kekal dalam Perikatan Nasional (PN) bagi menghadapi Pilihan Raya Umum Ke-15 (PRU15) akan datang dan juga menubuhkan satu jawatankuasa untuk berbincang mengenai pengagihan kerusi.

Setiausaha Agung Bersatu dan Setiausaha Agung PAS menerusi kenyataan bersama hari ini berkata persetujuan itu dicapai dalam pertemuan Presiden Bersatu, Tan Sri Muhyiddin Yassin, dan Presiden PAS, Datuk Seri Abdul Hadi Awang pada Isnin.

“Bersatu dan PAS juga bertegas menolak sebarang bentuk ‘penjajaran baharu’ untuk menubuhkan kerajaan pasca PRU15, terutama yang membabitkan Pakatan Harapan (PH) dan sekutunya,” kata kenyataan yang ditandatangani Datuk Seri Hamzah Zainuddin dan Datuk Seri Takiyuddin Hassan.

Bersatu dan PAS juga menubuhkan jawatankuasa permesyuaratan pada peringkat pusat bagi merangka strategi dan halatuju parti khusus bagi menghadapi PRU15, termasuk rundingan pengagihan kerusi.

Segala keputusan yang dicapai akan dibawa ke mesyuarat Majlis Tertinggi PN untuk dimuktamatkan secara kolektif di kalangan semua parti-parti komponen.

Bersatu dan PAS juga sentiasa komited untuk mengukuhkan penyatuan ummah dan perpaduan seluruh masyarakat majmuk, bersedia bekerjasama dengan mana-mana pihak yang mendukung konsep itu, sekali gus menolak sebarang usaha untuk merungkai perpaduan yang telah sedia terjalin dan sebarang percubaan menggugat kerajaan PN yang dibina secara bersama.

Sehubungan itu, Bersatu dan PAS menyeru semua pertubuhan dan persatuan Melayu, Islam dan Bumiputera, serta rakyat Malaysia yang cintakan negara agar bersatu hati untuk sama-sama berjuang dalam saf yang sama demi masa depan negara yang lebih gemilang.


1MDB: Najib, Rosmah dalam senarai teratas sogokan, kata Tim Leissner

Bekas Perdana Menteri Datuk Seri Najib Razak dan isteri Datin Seri Rosmah Mansor berada di senarai teratas yang akan disogok untuk mendapat kelulusan perjanjian mengumpul dana 1Malaysia Development Berhad (1MDB).

Perkara itu dimaklumkan bekas eksekutif bank Goldman Sachs Tim Leissner kepada Mahkamah Persekutuan Amerika Syarikat (AS) pada perbicaraan bekas rakan sekerjanya Roger Ng.

Memetik laporan The Edge hari ini, Liessner dipetik sebagai mendedahkan carta ahli perniagaan dalam buruan Low Taek Jho atau Jho Low untuk merasuah pegawai di Malaysia dan Abu Dhabi berhubung dana 1MDB.

Leissner memberi keterangan sebagai saksi utama kerajaan AS dalam perbicaraan Ng di AS berhubung dakwaan pengubahan wang haram dan dakwaan melanggar undang-undang antirasuah.

Menurut The Edge, Leissner menjawab soalan peguam bela Marc Agnifilo mengenai carta Low. Leissner mengesahkan senarai nama itu mengandungi rakyat Malaysia di sebelah kiri, dan nama teratas adalah Najib yang juga Menteri Kewangan pada masa itu, dan Rosmah.

Agnifilo: Dan saya fikir, jika saya betul, anda berkata bahawa rakyat Malaysia disenaraikan di sebelah kiri dan penyertaan teratas ialah Najib Razak dan Rosmah, bukan?

Leissner: Ya – Najib Razak adalah PM – PM/Rosmah.

Leissner juga dilaporkan mengesahkan bahawa terdapat beberapa pegawai 1MDB yang disenaraikan selepas nama Najib sebagai orang yang akan menerima rasuah.

Agnifilo juga bertanya sama ada terdapat pegawai kerajaan Malaysia yang lain dalam senarai sebagai orang yang akan menerima rasuah.

Leissner dipetik mengesahkan: “Ya, tetapi ia bukan kementerian kewangan, ia adalah PM/Rosmah”.

Antara lain, The Edge melaporkan mengenai keterangan Leissner kepada pendakwa raya AS mengenai sebab dalam e-melnya kepada rakan sekerja menyembunyikan nama dan penglibatan Jho Low dalam hal 1MDB.

Akhbar itu melaporkan bahawa Leissner menekankan peranan rasmi Low dalam 1MDB milik kerajaan.

“Kerana kita bercakap tentang sebuah institusi kerajaan di sini di mana orang luar, bukan sebahagian daripada struktur korporat atau struktur pentadbiran kerajaan, pada asasnya, memegang semua kuasa dan semua kawalan ada padanya.

“Dan hubungan itu datang daripada hubungannya dengan perdana menteri,” Leissner dipetik sebagai memberi keterangan.

Najib kini dibicarakan di Malaysia kerana penyelewengan dana daripada 1MDB dan kes lain berkaitan yang dikaitkan dengan syarikat pelaburan berdaulat itu.

Ahli Parlimen Pekan itu telah pun disabitkan dan dijatuhkan hukuman atas pelbagai pertuduhan jenayah dan rasuah berkaitan SRC International Sdn Bhd, bekas unit 1MDB, pada 2020.

Dia kini dibebaskan dengan jaminan sementara menunggu rayuan ke Mahkamah Persekutuan.


Bekas MP BN Langkawi meninggal dunia di Jerman

Ketua UMNO Bahagian Langkawi Datuk Nawawi Ahmad, 61, yang juga bekas Ahli Parlimen Langkawi meninggal dunia awal pagi tadi di Frankfurt, Jerman.

Timbalan Ketua UMNO Bahagian Langkawi Nor Saidi Nanyan menurut laporan Bernama ketika dihubungi hari ini berkata Allahyarham berada di Jerman atas urusan kerja sebagai Ahli Lembaga Pengarah Tenaga Nasional Berhad (TNB).

“Isterinya, Datin Shabariah Md Hassan turut berada di sana. Ketika ini saya difahamkan anak Allahyarham juga sedang dalam perjalanan ke Jerman bagi menguruskan jenazah bapanya.

“Saya sempat menghubungi isterinya dan dimaklumkan jenazah kemungkinan akan dikebumikan di sana tetapi masih belum dimuktamadkan lagi,” katanya.

Nawawi yang menjadi Ahli Parlimen Langkawi mulai 2013 hingga 2018 berpengalaman luas dalam bidang politik dan pernah berkhidmat sebagai Ahli Dewan Undangan Negeri Kuah antara 2004 hingga 2013.

Bagaimanapun Allahyarham tewas kepada bekas Perdana Menteri Tun Dr Mahathir Mohamad yang bertanding atas tiket PKR di Parlimen Langkawi pada Pilihan Raya Umum ke-14.


Dakwaan gangguan seksual, Peja lapor polis

Timbalan Presiden Bersatu, Datuk Seri Ahmad Faizal Azumu membuat laporan polis berkait dakwaan gangguan seksual terhadap seorang wanita seperti yag tular dalam satu laporan polis.

Ahmad Faizal berkata menepis dakwaan yang terkandung dalam laporan tersebut.

“Saya telah membuat laporan polis hari ini, 3 Ogos di Balai Polis Hartamas pada pukul 2.20 petang berikutan sebuah laporan polis yang tular di saluran Edisi Siasat dalam aplikasi Telegram hari yang sama pada jam 7.33 pagi tadi.

“Saya dimaklumkan bahawa laporan tersebut mengaitkan nama saya dan beberapa tuduhan yang dibuat oleh individu tersebut terhadap saya,” katanya menerusi satu hantaran di Facebook, hari ini.

Katanya, laporan tersebut menyebut masa, tarikh dan lokasi tentang ‘interaksi’ tertentu namun beliau mendakwa pada waktu dinyatakan itu beliau berada di Negeri Sembilan.

“Saya telah pun memaklumkan kepada pihak polis bahawa pada hari dan waktu tersebut saya berada di Negeri Sembilan kerana menjalankan tugas-tugas rasmi sebagai Timbalan Presiden Bersatu. Ramai saksi yang boleh mengesahkan kehadiran saya,” katanya.

Menurut Ahmad Faizal, beliau meletakkan sepenuhnya kepercayaan kepada pihak polis untuk menjalankan siasatan.

“Saya juga berhak untuk mengambil tindakan undang-undang terhadap pihak yang terlibat,” katanya.

Sebelum ini tular satu laporan polis di media sosial yang didakwa dibuat seorang wanita mengaitkan Ahmad Faizal dan wanita terbabit mendakwa bekas Menteri Besar Perak itu mengeluarkan perkataan kurang sopan terhadap dirinya.

Menurut laporan Harian Metro, Ketua Polis Brickfields, Amihizam Abdul Shukor mengesahkan laporan dibuat seorang wanita terhadap Ahmad Faizal itu ditarik balik pengadu pada hari sama ia dibuat.

Dalam pada itu, Ahmad Faizal berkata serangan berbentuk peribadi semupama itu tidak memberi sebarang manfaat dan hanya membazir masa serta sumber PDRM.

“Saya harap dalam tempoh berkempen ini, kita hanya berbicara tentang politik dan polisi yang boleh memajukan negara,” katanya.


PRU-15: Zahid dilapor tak bertanding, UMNO kata fitnah

Dakwaan Datuk Seri Ahmad Zahid Hamidi tidak akan mempertahankan kerusi Parlimen Bagan Datuk dalam Pilihan Raya Umum ke-15 (PRU-15) tidak benar.

Menurut sumber yang rapat dengan Presiden UMNO itu, laporan sebuah akhbar tempatan tersebut adalah fitnah dan tidak sahih.

“Saya menerima beberapa panggilan berhubung dakwaan Ahmad Zahid akan diganti oleh sama ada anaknya, Nurul Hidayah atau pun orang kanan beliau sendiri namun perkara berkenaan tidak benar,” katanya lapor Astro Awani, pada Jumaat.

Sumber itu juga enggan mendedahkan sama ada Zahid akan bertanding pada PRU-15 nanti atau tidak.

“Saya tidak boleh beritahu sama ada Ahmad Zahid akan bertanding atau tidak tetapi laporan berita oleh akhbar tempatan itu adalah tidak benar,” ujarnya.

Pada Jumaat, sebuah akhbar tempatan melaporkan Ahmad Zahid tidak akan bertanding bagi mempertahankan kerusi Parlimen Bagan Datuk yang disandangnya sejak empat penggal lalu dalam pilihan raya kali ini.

Dalam pada itu, Setiausaha Kerja UMNO, Datuk Mohd Sumali Reduan ketika dihubungi turut menafikan laporan itu dan menganggap ia hanya sekadar propaganda pihak tertentu untuk menjatuhkan kredibiliti Ahmad Zahid.

“Tiada, tiada, tiada. Itu hanya propaganda. Tiada sebarang kenyataan rasmi dari presiden,” katanya.

Seorang lagi sumber yang rapat dengan kepimpinan UMNO memberitahu Zahid perlu bertanding bukan semata-mata untuk menjadi perdana menteri tetapi bagi memastikan Datuk Seri Ismail Sabri Yaakob terus kekal memegang jawatan itu sekiranya BN berjaya membentuk kerajaan kelak.

Sementara itu, Pengarah Media Pejabat Presiden UMNO, Datuk Fadzlette Othman Merican Idris Merican menganggap laporan itu sebagai fitnah dan sebarang kenyataan presiden parti mesti melalui media rasmi UMNO atau BNCOMMS.


Azizulhasni dilantik pensyarah UPSI, lanjut pengajian PhD

Jaguh basikal trek negara, Datuk Azizulhasni Awang menerima biasiswa pengajian peringkat Ijazah Doktor Falsafah (PhD) serta bakal menjadi seorang pensyarah Fakulti Sains Sukan dan Kejurulatihan Universiti Pendidikan Sultan Idris (UPSI).

Surat tawaran biasiswa dan jawatan pensyarah itu disampaikan Naib Canselor UPSI Prof Datuk Dr Md Amin Md Taff di Kampus Sultan Azlan Shah, Proton City di Tanjung Malim, semalam.

Md Amin berkata tawaran itu adalah penghargaan UPSI di atas pencapaian cemerlang atlet berbasikal negara itu yang meraih pingat perak untuk negara dalam acara keirin Sukan Olimpik Tokyo 2020, Ogos lalu.

Katanya Azizulhasni dipelawa melanjutkan pengajian pasca siswazah dengan tajaan Biasiswa Bitara Pasca Siswazah peringkat Sarjana selama dua tahun bernilai RM42,225 atau Doktor Falsafah selama tiga tahun bernilai RM103,700.

“Penawaran insentif kecemerlangan itu ditawarkan secara terbuka bermula 1 Sept 2021 hingga 31 Dis 2024,” katanya dalam satu kenyataan di sini hari ini.

Md Amin berkata tawaran itu membolehkan Azizulhasni memberi fokus dan tumpuan untuk meraih pingat emas pertama negara di Olimpik Paris pada 2024.

Sementara itu, Azizulhasni berkata beliau teruja dengan segala kemudahan sukan yang ada di UPSI Sport City, Kampus Sultan Azlan Shah kerana ia memberi manfaat terhadap kemajuan sukan bukan sahaja untuk mahasiswa UPSI malah masyarakat sekitar dan penggiat sukan seluruh negara.

Sejurus tamat sesi penyerahan surat tawaran, Azizulhasni dibawa melawat Fakulti Sains Sukan dan Kejurulatihan, UPSI Sport City seterusnya disusuli sesi perkongsian pengalaman kejayaan dalam bidang sukan, “From Zero To Hero” secara dalam talian anjuran Fakulti Sains Sukan dan Kejurulatihan dan Persatuan Sains Sukan.

Antara kisah yang memberi inspirasi ialah bagaimana kesungguhannya untuk bersaing dalam sukan dipelopori oleh masyarakat Eropah yang mempunyai kelebihan fizikal dan petua kejayaan 4D, iaitu disiplin, determination (keazaman), dedikasi dan direction (hala tuju) yang menjadi pegangan beliau.


Ringgit susut lagi hari ini

Ringgit meneruskan penyusutan berbanding dolar Amerika Syarikat (AS) dan diramal kekal lemah kerana telah mencapai paras rintangan serta-merta RM4.4236 berbanding dolar AS, kata Ketua Ekonomi dan Kewangan Sosial Bank Muamalat Malaysia, Dr Mohd Afzanizam Abdul Rashid.

Pada jam 6 petang tadi (18 April 2023), mata wang tempatan merosot kepada 4.4315/4360 berbanding dolar AS daripada 4.4200/4250 sewaktu ditutup pada Isnin.

“Paras rintangan ringgit yang seterusnya adalah kepada RM4.4858 berbanding dolar AS. Setakat ini, ringgit berbanding unit negara maju berada dalam kedudukan terlebih beli dari sudut teknikal,” katanya menurut laporan Bernama.

Mohd Afzanizam berkata, meskipun ringgit lebih lemah berbanding dolar AS, mata wang tempatan akan menerima sedikit sokongan berikutan China mengeluarkan keputusan Keluaran Dalam Negara Kasar (KDNK) bagi suku pertama tahun ini (suku keempat 2023) dengan peningkatan melebihi jangkaan kepada 4.5 peratus (suku keempat 2022: 2.9 peratus) berbanding anggaran konsensus sebanyak 4.0 peratus.

“Ini bererti ekonomi Malaysia akan menerima manfaat daripada pengukuhan pertumbuhan China menerusi perdagangan dan pelaburan. Kita boleh menjangkakan sokongan yang selanjutnya daripada pertumbuhan China melalui perdagangan dan pelaburan,” katanya.

Sementara itu, ringgit lemah berbanding sekumpulan mata wang utama.

Ringgit merosot berbanding euro kepada 4.8631/8681 daripada 4.8532/8587 pada Isnin; rendah berbanding pound Britain kepada 5.5101/5157 daripada 5.4808/4870 sebelumnya dan menyusut berbanding yen Jepun kepada 3.3046/3082 daripada 3.2968/3008 semasa ditutup semalam.

Mata wang tempatan itu turut diniagakan bercampur-campur berbanding mata wang ASEAN.

Ringgit meningkat berbanding rupiah Indonesia kepada 298.5/299.0 daripada 298.7/299.2 pada Isnin dan tinggi berbanding peso Filipina kepada 7.89/7.90 daripada 7.91/7.93 sebelum ini.

Mata wang tempatan turut menguncup berbanding baht Thailand kepada 12.9228/9416 daripada 12.8604/8813 dan lemah berbanding dolar Singapura kepada 3.3265/3301 daripada 3.3196/3238 semalam.


Warga Palestin ketiga dibunuh askar Zionis dalam tempoh 24 jam

Askar rejim Zionis Israel menembak mati seorang warga Palestin ketika pertempuran di Tebing Barat pada Khamis (2 Jun) – rakyat Palestin ketiga dibunuh di wilayah yang diduduki dalam tempoh 24 jam – kata Kementerian Kesihatan Palestin.

Keganasan meletus di kem pelarian Dheisheh di Bethlehem di selatan Baitulmaqdis, kata kenyataan kementerian itu mengenal pasti lelaki yang maut itu sebagai Ayman Muhaisen, 29.

Dia adalah rakyat Palestin ketiga terbunuh dalam tempoh 24 jam selepas seorang wanita yang menghampiri tentera Zionis dengan pisau ditembak awal Rabu, dan seorang lelaki terbunuh dalam serbuan Israel di utara Tebing Barat lewat semalam.

Pasukan keselamatan Israel telah meningkatkan operasi mereka di Tebing Barat dalam beberapa bulan kebelakangan ini, melakukan serbuan hampir setiap hari untuk menangkap suspek selepas beberapa serangan maut di dalam Israel.

Askar rejim berkata sepasukan anggota tentera memasuki Dheisheh untuk menangkap seorang warga Palestin yang disyaki melakukan kegiatan pengganas dan disambut dengan lontaran bom petrol dan blok simen.

Lewat Rabu, tentera Israel melancarkan pencerobohan ke perkampungan Yabad di luar Jenin untuk merobohkan rumah penyerang dalam serangan Mac yang mengorbankan lima orang di Bnei Brak, pinggir Tel Aviv.

Kementerian kesihatan berkata selepas serbuan itu seorang lelaki Palestin meninggal dunia di hospital di Jenin.

Dia telah dimasukkan dalam keadaan kritikal, telah “ditembak dengan peluru hidup di dada dan paha”.

Agensi berita Palestin, Wafa pula melaporkan enam rakyat Palestin cedera dalam serbuan Israel.

Israel kerap memusnahkan rumah individu yang dipersalahkan untuk serangan ke atas Israel.

Amalan itu, yang sering mencetuskan ketegangan, telah dikutuk oleh pengkritik sebagai satu bentuk hukuman kolektif. Israel menegaskan ia menghalang serangan.

Pada pagi Rabu, tentera rejim pengganas Israel di selatan Tebing Barat menembak mati Ghofran Warasnah, 31, berhampiran Hebron selepas dia berjalan ke arah tentera dengan pisau, kata tentera.

Sembilan belas orang, kebanyakannya orang awam Israel, termasuk 18 di dalam Israel dan seorang pendatang Yahudi, terbunuh dalam serangan oleh penduduk Palestin dan Arab Israel sejak akhir Mac.

Pasukan keselamatan Israel telah bertindak balas dengan serbuan di dalam Israel dan Tebing Barat, khususnya di daerah utara Jenin. Tiga penyerang Arab Israel dan seorang komando polis maut.

Tiga puluh lapan rakyat Palestin terbunuh di Tebing Barat, termasuk seorang wartawan Al Jazeera yang membuat liputan serbuan di Jenin dan orang ramai. – AFP


Pasangan langgar SOP, Neelofa dan suami diarah bayar ikat jamin RM15,000

Mahkamah Majistret Seremban mengarahkan pasangan selebriti, Noor Neelofa Mohd Nor atau Neelofa dan suaminya, Muhammad Haris Mohd Ismail membayar ikat jamin sebanyak RM15,000 kerana melanggar Prosedur Operasi Standard (SOP) Perintah Kawalan Pergerakan Bersyarat (PKPB) pada 2 Mei lalu.

Suami Neelofa, diikat jamin RM10,000 untuk kedua-dua kesalahan manakala Neelofa diikat jamin RM5,000 dengan seorang penjamin dan menetapkan 4 Jun depan sebagai tarikh sebut semula kes.

Pasangan itu didakwa di bawah Peraturan 19, Peratutan-Peraturan Pencegahan dan Pengawalan Penyakit Berjangkit (Langkah-langkah Di Dalam Kawasan Tempatan Jangkitan) (Kawalan Pergerakan Bersyarat) (No 4) (Pindaan) (No 12) 2021.

Mengikut kertas pertuduhan, Muhammad Haris didakwa atas dua pertuduhan iaitu gagal membuat imbasan aplikasi MySejahtera untuk check in atau menulis secara manual serta tidak memakai pelitup muka di tempat awam sekitar jam 4 petang di Kedai Naeem Carpet Sdn Bhd, Kawasan Perindustrian Nilai 3, Negeri Sembilan pada 2 Mei lalu.

Neelofa pula dituduh kerana gagal membuat imbasan aplikasi MySejahtera untuk check in atau menulis secara manual nama dan nombor telefon yang boleh dibaca sebelum memasuki premis kedai Naeem Carpet Sdn Bhd pada waktu dan tarikh yang sama.

Pendakwaan dikendalikan Timbalan Pendakwa Raya Nor Azizah Aling manakala kedua-dua pasangan berkenaan diwakili peguam Haresh Mahadevan.

Terdahulu Nor Azizah menawarkan jaminan sebanyak RM20,000 terhadap Muhamad Haris manakala RM10,000 terhadap Neelofa bagi kesalahan didakwa.

Hukuman bagi setiap pertuduhan adalah denda tidak melebihi RM50,000 atau penjara tidak melebihi enam bulan atau kedua-duanya sekali.

Selasa baru-baru ini, Neelofa dan keluarganya hadir memberi keterangan di IPD Brickfields selepas didakwa melanggar SOP PKP dengan menyambut hari raya pertama Aidilfiti bersama-sama di sebuah rumah di Pinggir Zaaba, Taman Tun Dr Ismail di sini dan videonya tular di media sosial.

Ini bukan kali pertama Neelofa dengan sengaja melakukan kesalahan melanggar SOP, malah beliau dan pasangan juga pada 2 Mei lalu dikecam selepas memuat naik gambar yang menunjukkan dia dan suami berada di sebuah kedai karpet di Nilai 3 dekat Seremban, Negeri Sembilan.

Perkara itu mencetuskan dakwaan pasangan itu membuat perjalanan rentas negeri yang dilarang sepanjang pelaksaan PKPB.

Mereka berdua juga dikritik sebelum ini kerana berbulan madu di Pulau Langkawi pada Mac lalu dan berbohong kononnya sedang dalam lawatan urusan kerja.


Facebook sekat penggodam China sasar pelarian Uighur

Pengendali media sosial, Facebook telah menyekat jenayah siber penggodam China menerusi rangkaian mereka sendiri terhadap masyarakat Uighur sebagai sasaran terutama bagi yang menetap di luar negara.

Malah kebanyakkan wartawan dan aktivis Muslim di Uighur, sebuah masyarakat yang ditindas di barat laut China turut termasuk menjadi 500 sasaran penggodam China yang cuba mengakses masuk komputer dan telefon pintar mereka.

Dalam satu kenyataan lain, menerusi sosial media terbesar mereka memaklumkan penggodam menggunakan rangkaiannya untuk menghantar pautan terhadap laman web berbahaya, di mana aktiviti jenayah siber terbabit dilakukan tanpa ada kaitan Facebook.

Susulan kes itu, syarikat berkenaan menjelaskan telah mengesan akaun pemangsa dan memblok perkongsian domain berbahaya malah turut mengambil alih hampir 100 akaun yang berjaya ditemui daripada sekumpulan penggodam dikenali sebagai Earth Empusa atau Evil Eye.

“Aktiviti sebegini mempunyai ciri khas sumber operasi yang baik dan berterusan sehingga boleh mengaburi dalang di sebaliknya,” kata penyiasat keselamatan siber Facebook.


Perbicaraan 40 tuduhan rasuah Zahid disambung 5 Julai

Perbicaraan Presiden UMNO Datuk Seri Ahmad Zahid Hamidi yang berdepan 40 tuduhan rasuah membabitkan nilai keseluruhan lebih SG$13.56 juta (kira-kira RM41.765 juta) berkaitan Sistem Visa Luar Negara (VLN), akan bersambung pada 5 hingga 7 Julai di Mahkamah Tinggi Shah Alam.

Sebelum ini mahkamah menangguhkan perbicaraan kes itu susulan pelaksanaan Perintah Kawalan Pergerakan (PKP) 3.0 – sekatan penuh pergerakan (SPP) atau ‘total lockdown’.

Kali terakhir kes itu disebut adalah pada Mei lalu.

Bernama memetik kenyataan Timbalan Pendakwa Raya Datuk Raja Rozela Raja Toran sebagai berkata pada perbicaraan 5 hingga 7 Julai ini pihaknya akan memanggil semula saksi pendakwaan ketiga dan dua lagi saksi baharu untuk memberi keterangan.

Kes itu sepatutnya ditetapkan untuk sambung bicara selama lima hari sepanjang minggu ini, di hadapan Hakim Datuk Mohd Yazid Mustafa namun ditangguh berikutan PKP 3.0.

Zahid, 68, berdepan 33 pertuduhan menerima suapan berjumlah SG$13.56 juta daripada syarikat Ultra Kirana Sdn Bhd (UKSB) sebagai dorongan untuk dirinya, sebagai seorang pegawai badan awam iaitu Menteri Dalam Negeri, melanjutkan kontrak syarikat itu sebagai pengendali Perkhidmatan One Stop Centre (OSC) di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Beliau didakwa melakukan kesalahan itu di Seri Satria, Presint 16, Putrajaya dan di Country Heights, Kajang antara Oktober 2014 dan Mac 2018.

Pertuduhan dikemukakan mengikut Seksyen 16 (a)(B) Akta Suruhanjaya Pencegahan Rasuah Malaysia 2009 dan boleh dihukum mengikut Seksyen 24(1) akta sama yang membawa hukuman penjara maksimum 20 tahun dan denda lima kali ganda nilai suapan atau RM10,000 mengikut mana lebih tinggi, jika sabit kesalahan.

Bagi tujuh lagi pertuduhan, Ahmad Zahid didakwa sebagai menteri sama telah mendapatkan untuk dirinya wang tunai SG$1,150,000, RM3,000,000, EURO15,000 dan US$15,000 tanpa balasan daripada UKSB yang mempunyai hubungan dengan kerja rasmi beliau.

Beliau didakwa melakukan kesalahan itu di Country Heights antara Jun 2015 dan Oktober 2017 serta dituduh mengikut Seksyen 165 Kanun Keseksaan yang membawa hukuman penjara maksimum dua tahun atau denda atau kedua-duanya, jika sabit kesalahan.


Ketika dolar AS kukuh Bank Negara kata akan terus pantau nilai ringgit

Bank Negara Malaysia (BNM) akan terus memantau dengan teliti dan memastikan keadaan pasaran kewangan yang teratur di tengah-tengah perkembangan luaran yang telah membawa kepada kekuatan berterusan dolar Amerika Syarikat (AS) berbanding hampir semua mata wang, termasuk ringgit.

Bagaimanapun, bank pusat itu berkata pergerakan ringgit akan terus ditentukan pasaran dan pertukaran asing yang terus berfungsi dan menjadi perantara dengan berkesan.

Dalam kenyataan pada Jumaat, BNM menjelaskan nilai dolar AS telah menjadi kukuh dengan ketara disebabkan oleh dasar monetari di AS yang diperketat secara agresif.

“Keadaan kewangan global yang lebih ketat dan volatiliti yang lebih ketara dalam pasaran pertukaran asing dijangka tidak menjejaskan pertumbuhan ekonomi Malaysia,” kata BNM seperti dilapor Bernama.

Bank pusat menambah ekonomi negara telah berkembang sebanyak 8.9 peratus pada suku kedua seterusnya ini akan terus didorong oleh keadaan pasaran pekerja yang semakin bertambah baik serta aktiviti pelancongan yang semakin giat manakala eksport disokong oleh produk dan pasaran negara yang sangat pelbagai.

“Sistem kewangan domestik mempunyai tahap permodalan yang kukuh dengan mudah tunai yang lebih daripada mencukupi. Pengantaraan kewangan juga terus menyokong ekonomi,” jelas BNM.

Gabenor BNM, Tan Sri Nor Shamsiah Mohd Yunus berkata Malaysia kekal sebagai ekonomi terbuka.

Beliau berkata keutamaan dasar pada masa ini adalah untuk menyokong pertumbuhan ekonomi yang mampan dalam persekitaran harga yang stabil serta mengukuhkan lagi asas-asas ekonomi dalam negara melalui pembaharuan struktur dan bukannya dengan melaksanakan kawalan modal atau menambat semula ringgit.

“Hal ini akan memberikan sokongan yang lebih berterusan untuk ringgit,” katanya dalam kenyataan yang sama.

Menurut BNM, pergerakan ringgit akan terus ditentukan oleh pasaran.

Pasaran pertukaran asing terus berfungsi dan mengantara dengan berkesan, tambah bank pusat.

BNM menjelaskan jumlah urus niaga pertukaran asing harian tempatan terus meningkat hingga mencapai purata semasa sebanyak US$13.3 bilion berbanding dengan US$11.3 bilion pada tahun 2021 berikutan aliran pertukaran dua hala.

“Aktiviti pasaran bon kekal kukuh, disokong mantap oleh pelabur institusi dan institusi kewangan,” menurutnya.

Justeru, operasi pasaran BNM akan memastikan keadaan mudah tunai yang mencukupi dan pasaran kewangan berfungsi dengan teratur, tambah bank pusat.


Kes Covid-19 di Itali naik semula gara-gara sambut piala EURO 2020

Kementerian Kesihatan Itali melaporkan 3,121 jangkitan baharu Covid-19 dalam tempoh 24 jam semalam, berbanding 2,898 kes yang dicatatkan pada Jumaat, yang turut dikaitkan dengan perhimpunan meraikan kejayaan pasukan negara itu memenangi EURO 2020 Ahad minggu lalu.

Pada masa sama England turut melaporkan peningkatan semula kes Covid-19 yang dikaitkan dengan perlawanan akhir yang diadakan di London. Lebih 60,000 penonton dibenar masuk ke Stadium Wembley tanpa mengenakan pelitup muka dan tidak melakukan penjarakan sosial.

Dalam tempoh 24 jam pada Sabtu Itali turut merekodkan 13 kematian, kata kementerian itu dalam satu kenyataan.

Sejak pandemik Covid-19 melanda negara itu Februari tahun lalu, Itali melaporkan 127,864 kematian – kedua tertinggi selepas Britain dan ke lapan di dunia – serta 4.28 juta kes positif.

Jumlah itu dijangka meningkat selepas 244,797 ujian saringan dilakukan beberapa hari setelah rakyat negara itu keluar meraikan kemenangan pasukan bola mereka mengalahkan England pada perlawanan akhir EURO di Stadium Wembley 11 Julai lalu.

Penyokong Itali memeriahkan malam di Rome tatkala beberapa sekatan Covid-19 ditarik balik sejak musim bunga lalu, namun negara itu kini menimbang untuk mengenakan semula peraturan ketat susulan peningkatan kes yang dikaitkan dengan perhimpunan meraikan kejayaan EURO 2020.

Jumaat lalu Kementerian Kesihatan negara itu berkata kewujudan ‘Kluster 91’ Covid-19 ada kaitan dengan perhimpunan di pusat hiburan, termasuk pub di daerah Monteverde ketika orang ramai menyaksikan suku akhir Itali menumpaskan Belgium dua minggu lalu.

“Mereka yang dijangkiti daripada Kluster 91 itu berusia antara 14 dan 60 tahun dengan purata berumur 21 tahun,” kata kementerian itu sambil menambah 16 lagi kes yang dikaitkan dengan EURO 2020 dikesan di daerah Ostia. – Agensi


Piala Thomas : New Zealand tarik diri selepas pemain kena Covid-19

New Zealand terpaksa menarik diri daripada menyertai Piala Thomas selepas beberapa pemain mereka dijangkiti COVID-19, hanya tinggal empat hari sebelum pertandingan bermula di Impact Arena, Bangkok, Thailand.

Menurut Badminton New Zealand, mereka memutuskan untuk menarik diri daripada kejohanan berpasukan lelaki berprestij dunia itu selepas beberapa pemainnya diuji positif Covid-19 semasa Kejohanan Oceania baru-baru ini dari 28 April hingga 1 Mei di Melbourne, Australia, lapor Bernama.

“Semasa kejohanan dan pada hari-hari berikutnya selepas acara itu, beberapa pemain diuji positif. Ini telah menyebabkan pasukan semakin kekurangan pemain, dengan kemungkinan kes positif tambahan dikesan semasa tiba di Thailand.

“Keputusan sukar untuk menarik diri pasukan dibuat dengan mengambil kira semua faktor dan meletakkan kebajikan pemain sebagai keutamaan dalam pemikiran kami. Kami memberi tumpuan untuk menyokong baki pemain New Zealand di Australia dan membawa mereka pulang dengan selamat, secepat mungkin,” menurutnya dalam hantaran di Facebook hari ini.

New Zealand diundi dalam Kumpulan D dengan juara 2014 Jepun, England dan Malaysia.

Memandangkan Jepun adalah antara pasukan pilihan dalam kejohanan itu, Malaysia kini perlu menang menentang England untuk memastikan tiket ke suku akhir. Hanya dua pasukan teratas dalam setiap kumpulan akan mara ke peringkat kalah mati.

Juara bertahan Indonesia, China dan Denmark adalah pilihan untuk kejohanan ini yang akan berlangsung dari 8 hingga 15 Mei.

Sementara itu, Persekutuan Badminton Dunia (BWF) dalam kenyataan berasingan berkata Amerika Syarikat (AS) akan menggantikan New Zealand dalam Kumpulan D.

“Tidak ada persatuan ahli Oceania lain yang dapat memenuhi tempat kuota benua. Hong Kong dan Sepanyol berada di kedudukan seterusnya berdasarkan ranking dunia, tetapi mereka juga menolak.

“Pasukan AS mengesahkan penyertaan mereka dan akan berada dalam Kumpulan D bersama Jepun, Malaysia dan England,” menurut BWF.


Isu guna lambang sendiri, Anwar tak anggap dirinya gagal satukan pembangkang

Walaupun PKR menggunakan lambang sendiri dalam Pilihan Raya Negeri (PRN) Johor, Datuk Seri Anwar Ibrahim tidak menyifatkan dirinya sebagai gagal menyatukan semua parti pembangkang untuk bekerjasama antara satu sama lain.

Presiden PKR itu sebaliknya terus memberikan alasan bagi menunjukkan keputusan yang mementingkan partinya sendiri adalah tepat dan relevan, ia walaupun disindir pemimpin DAP dan Parti Amanah sebelum ini kerana keras kepala tidak mahu menggunakan lambang rasmi Pakatan Harapan (PH).

“Penggunaan logo ini sudah dipraktikkan sebelum ini seperti mana pada PRN Sabah dan Sarawak namun pada PRN Melaka kita kembali menggunakan satu logo PH.

“Tapi ia tidak jejaskan hubungan dan kepemimpinan PH masih terus mantap. Jadi ada orang cuba hendak gunakan isu logo ini sebab tertentu sedangkan dasar sama, manifesto sama.

“Sebab apa logo lain kerana pernah berlaku, PRU 2013 dan PRU 2018, semua pakai PKR.

“Kita guna kerana sentimen terutama di desa, orang Melayu dan itu pandangan kita, jadi saya fikir ia tidak ada masalah dan mereka hanya cuba besar-besarkan perkara ini,” katanya dipetik laporan media pada satu sesi dialog Majlis Perhimpunan Agung Tahunan Persatuan Kebangsaan Pelajar Islam Malaysia (PKPIM) hari ini.

Terdahulu, susulan keputusan PKR mahu menggunakan lambang sendiri, Setiausaha Agung DAP Lim Guan Eng dan Presiden Parti Amanah Mohamad Sabu menyindir Anwar kemenangannya semasa bertanding di Port Dickson sebelum ini juga dengan menggunakan lambang PH bukan PKR.

Guan Eng dan Mohamad difahamkan kurang senang dengan keputusan Anwar yang berkeras untuk menggunakan logo mereka sendiri dan bukan PH.

Dalam pada itu, Anwar juga menegaskan menolak sebarang bentuk rundingan kerjasama dengan Perikatan Nasional (PN) bagi menghadapi PRN Johor.

Anwar berkata sebarang rundingn tersebut perlu melibatkan DAP juga.

“Sekarang kita dengan AMANAH dan UPKO di Sabah, tapi jika mereka (PN) hendak bincang secara berasingan dengan PKR atau DAP, kita tiada halangan.

“Tapi untuk memberikan syarat (kerjasama) tanpa DAP atau tanpa PKR, sukar diterima,” katanya lagi,

Terdahulu, bekas Ahli Jawatankuasa Amanah, Datuk Mazlan Aliman, menggesa agar PH bekerjasama dengan Bersatu dan PAS pada PRN Johor bagi berdepan UMNO dan Barisan Nasional (BN).

Mazlan berkata, jika kerjasama itu mampu direalisasikan, PH berupaya membentuk pakatan terbesar sekali gus memberi cabaran buat BN.


Saksi beritahu siasat perbualan WhatsApp Valeuadd, Oceans 17

Peguam Gobind Singh Deo menuduh Suruhanjaya Pencegahan Rasuah Malaysia (SPRM) melakukan ekspedisi “memancing” untuk mengenakan tuduhan ke atas anak guamnya Syed Saddiq Abdul Rahman dalam perbicaraannya yang sedang berjalan berkaitan pecah amanah jenayah (CBT) dan penyelewengan dana berjumlah lebih RM1 juta.

Ketika pemeriksaan balas terhadap Muhamad Khairi Muhamad Rodi, pegawai kanan SPRM itu tidak dapat menjawab apakah peruntukan di bawah undang-undang yang membenarkannya merampas telefon milik penolong bendahari Bersatu Rafiq Hakim Razali supaya kandungannya dapat diekstrak bagi mengaitkan Syed Saddiq, yang mengetuai sayap Pemuda Bersatu, Armada, ketika itu.

Khairi adalah salah seorang daripada enam pegawai SPRM yang pergi ke rumah Syed Saddiq pada hari RM250,000 dilaporkan hilang dari kediaman itu tetapi dia tidak bercakap dengannya walaupun menjadi pegawai utama.

Menurutnya seorang pegawai lain bercakap dengan Syed Saddiq dan dia tidak tahu apa yang dikatakan antara mereka.

Khairi, yang ditugaskan untuk menyiasat laporan kecurian berjumlah RM250,000 dari rumah Syed Saddiq, berkata dia menghantar telefon itu untuk analisis forensik khusus bagi mendapatkan perbualan WhatsApp daripada dua kumpulan “Valeuadd” dan “Oceans 17”.

Khairi memberitahu mahkamah bahawa mesej dalam kedua-dua kumpulan itu digunakan oleh pihak pendakwaan, diketuai oleh Datuk Wan Shaharuddin Wan Ladin, untuk mengaitkan Syed Saddiq kerana mengeluarkan wang Armada secara haram daripada akaun selepas dia dilucutkan keahliannya berikutan keengganannya untuk bekerjasama dengan Presiden Bersatu ketika itu Tan Sri Muhyiddin Yassin.

Gobind: En Khairi, awak kata telefon itu dirampas di bawah Seksyen 30(1)(b) Akta SPRM. Pada masa itu, anda berada di rumah tertuduh pada 31 Mac 2020. Bukankah kes ini diklasifikasikan di bawah Kanun Keseksaan?

Khairi: Tidak, ia di bawah Akta.

Gobind: Akta dan seksyen manakah di bawahnya?

Khairi: Secara umum.

Gobind: Tidak boleh secara umum. Anda mesti tahu apa kesalahan yang dilakukan. Apakah kesalahan itu?

Khairi: Siasatan saya adalah di bawah Seksyen 27 Akta SPRM. Terdapat tiga kertas siasatan dibuka untuk kes Syed Saddiq dan satu daripadanya adalah siasatan saya sendiri.

Gobind: Seksyen 27 adalah mengenai membuat kenyataan palsu.

Khairi: Ya.

Gobind: Pada masa itu, tiada sebarang kenyataan diberikan kepada SPRM lagi.

Khairi: Sebab aduan itu terbuka secara umum di bawah Akta SPRM 2009.

Gobind: Secara umum, bermakna tiada bahagian khusus yang disebut. Jadi, pada masa itu, anda tidak mempunyai kuasa untuk menggunakan Seksyen 30(1)(b) Akta SPRM. Jika tiada bahagian khusus untuk disiasat, anda tidak mempunyai bidang kuasa di bawah akta tersebut kerana ia adalah untuk merampas telefon bimbit. Kesalahan ini adalah berdasarkan kesalahan tertentu.

Khairi: Saya tidak pasti.

Gobind: Saya memberitahu anda bahawa anda sedang memancing untuk kes terhadap Syed Saddiq. Malah, tiada kes terhadapnya, bukan?

Khairi: Saya tidak setuju.

Ketika disoal lanjut, Khairi berkata segala arahan dalam kes ini datang daripada pihak atasan dan beliau mengikut rantaian perintah.

Menurutnya beliau telah pergi ke rumah Syed Saddiq bersama enam yang lain pada hari kecurian dan rakan sekerjanya telah menemu bual ahli Parlimen Muar, bukan beliau.

Gobind kemudian bertanya bagaimana seorang pegawai penyiasat tidak boleh bercakap dengan pengadu dan membenarkan orang lain untuk menjalankan siasatan.

Khairi juga berkata beliau tidak berbincang dengan pegawai yang bercakap dengan Syed Saddiq mengenai butiran perbualan mereka.

Gobind: Saya nyatakan kepada anda bahawa ini adalah satu penyalahgunaan kuasa SPRM dan ia adalah untuk anda cuba mengaitkan Syed Saddiq dalam kes ini. Penyalahgunaan proses sepenuhnya, setuju atau tidak?

Khairi: Saya tidak setuju.

Khairi adalah saksi ke-23 dalam kes ini.

Pada Mac 2020, Syed Saddiq membuat laporan polis berhubung kecurian RM250,000 dari peti besi di rumahnya walaupun tiada tanda-tanda kemasukan paksa. Ia mendorong siasatan daripada SPRM.

Dua bulan kemudian pada 22 Julai, dia telah dikenakan tuduhan pertamanya. Ketika masih sebagai ketua pemuda Bersatu, Syed Saddiq didakwa bersubahat dengan penolong bendahari parti Rafiq dalam melakukan CBT dana berjumlah RM1 juta.

Perbicaraan bersambung esok.


Selepas pendakwa kanan kes Zahid digugur, PMX janji tak kompromi menteri rasuah

Kerajaan campuran tidak akan berkompromi dengan anggota Jemaah Menteri yang terbabit aktiviti rasuah dan mereka akan dipecat serta-merta, kata Datuk Seri Anwar Ibrahim.

Perdana Menteri (PMX) itu memberi jaminan sekiranya terdapat menteri yang terlibat rasuah akan dihukum tanpa pilih kasih, ia selepas media melaporkan pendakwa raya kanan dalam kes rasuah anak muridnya, Datuk Seri Ahmad Zahid Hamidi digugurkan baru-baru ini.

Anwar juga mendakwa setakat hari ini, tiada lagi menteri Kabinet yang terbabit dengan aktiviti rasuah.

“Semua menteri Kabinet Kerajaan Perpaduan akan diterajang keluar dan dimasukkan ke penjara jika terbabit dengan rasuah.

“Mereka sering diberi peringatan berhubung perkara itu pada setiap kali mesyuarat Kabinet, malah Suruhanjaya Pencegahan Rasuah Malaysia (SPRM) diminta melakukan siasatan jika menerima laporan ada antara menteri terbabit aktiviti rasuah,” katanya dipetik dalam laporan BH.

Anwar berceramah semasa program di Kuala Telemong malam tadi.

Untuk rekod, media sebelum ini melaporkan kerajaan campuran menukar Timbalan Pendakwa Raya Datuk Raja Rozela Raja Toran daripada mengendalikan kes rasuah dihadapi Zahid.

Zahid berdepan 47 pertuduhan – 12 pecah amanah (CBT), lapan rasuah, dan 27 pengubahan wang haram membabitkan puluhan juta ringgit milik YAB.

Antara pertuduhan CBT ialah beliau didakwa menjelaskan hutang kad kreditnya menggunakan YAB melalui 44 keping cek berjumlah kira-kira RM1.3 juta antara Januari 2013 dan Disember 2016.

Sementara itu, Anwar yang juga Menteri Kewangan berkata, Perikatan Nasional (PN) diminta menunggu sehingga Pilihan Raya Umum ke-16 (PRU-16) untuk menukar kerajaan.

“Pimpinan parti gabungan PN perlu bersabar dan tunggu PRU-16 untuk menukar kerajaan.

“Jika keputusan Pilihan Raya negeri (PRN) di enam negeri Sabtu ini tidak memihak kepada calon daripada Kerajaan Perpaduan, ia tidak akan mengubah Kerajaan Persekutuan,” katanya.


Jawatankuasa peringkat kampung pun terlibat rasuah, kata SPRM

Suruhanjaya Pencegahan Rasuah Malaysia (SPRM) memaklumkan terdapat aduan dan maklumat yang diterima melibatkan kesalahan rasuah dan salah guna kuasa dalam kalangan Jawatankuasa Pembangunan dan Keselamatan Kampung (JPKK).

Pengarah Bahagian Pendidikan Masyarakat SPRM Datuk Razim Mohd Nor berkata perkara ini dipandang serius bagi memastikan institusi kampung sentiasa terpelihara dan bebas daripada sebarang perlakuan jenayah rasuah, khususnya yang membabitkan kepentingan masyarakat setempat.

“Berdasarkan data dan statistik memang terdapat maklumat dan aduan yang diterima oleh SPRM berhubung rasuah dan salah guna kuasa yang berlaku dalam kalangan pengerusi JPKK atau ketua kampung,” katanya menurut Bernama.

Beliau berkata demikian ketika berucap pada program Antirasuah dan Tadbir Urus Dana Kerajaan Dalam Kalangan JPKK Pahang di Kuantan hari ini.

Misalnya di Pahang, Razim berkata sebanyak 21 maklumat dan aduan melibatkan JPKK telah diterima dalam tempoh lima tahun bermula 2018 merangkumi 14 maklumat salah guna kuasa, enam menerima rasuah dan satu tuntutan palsu.

Katanya daripada jumlah itu satu kes telah dituduh di mahkamah, dua kes masih dalam siasatan, lima kes menerima surat untuk memperbaiki kelemahan prosedur JPKK, manakala 13 kes tiada tindakan lanjut.

Menyentuh mengenai program yang dihadiri lebih 200 peserta dari Kuantan, Maran, Rompin dan Pekan itu, beliau berkata ia bertujuan memberi pengetahuan dan kesedaran mengenai fungsi SPRM, kesalahan rasuah serta tanggungjawab JPKK dalam menangani isu rasuah setempat.

Menurutnya JPKK adalah benteng terakhir yang akan memastikan tidak berlaku sebarang kebocoran terhadap peruntukan yang dikeluarkan oleh kerajaan untuk rakyat sama ada pembangunan fizikal, kecemasan, kebajikan dan sosial.


Jangkitan harian di 13 negeri melonjak, Selangor catat 4,291 kes

Semua negeri, kecuali Sarawak, Kedah dan Terengganu, merekodkan peningkatan jangkitan harian, ketika kes di seluruh negara melonjak daripada 19,090 kes semalam kepada 20,939 kes hari ini.

Sarawak hari ini mencatat 214 kes berbanding 226 semalam, manakala Kedah merekodkan 1,623 kes hari ini (1,956 semalam), dan Terengganu (293 kes baharu, 324 semalam).

Lapan daripada 13 negeri dan Wilayah Persekutuan yang merekodkan peningkatan jangkitan mencatat kes empat, dengan Selangor melonjak daripada 3,779 semalam kepada 4,291 kes hari ini.

Sabah pula merekodkan 3,361 kes hari ini berbanding 2,969 semalam, diikuti Johor (2,860 kes baharu, 2,837 semalam); Kelantan (1,589 kes baharu, 1,439 semalam); Pulau Pinang (1,490 kes baharu, 1,267 semalam); Negeri Sembilan (1,235 kes baharu, 997 semalam); Kuala Lumpur (1,095 kes baharu, 1,005 semalam); dan Pahang (1,008 kes baharu, 795 semalam).

Melaka pula merekodkan 988 kes baharu berbanding 728 semalam; Perak (443 kes baharu, 373 semalam); Putrajaya (190 kes baharu, 183 semalam); Labuan (132 kes baharu, 106 semalam); dan Perlis (127 kes baharu, 106 semalam).

Sejak awal 2020 hingga hari ini, Selangor mencatat 844,080 kumulatif kes positif, dengan sehingga semalam seramai 804,113 pesakit telah sembuh, 10,072 kematian dan 25,604 kes masih aktif.

Daripada jumlah kes aktif itu seramai 24,218 pesakit menjalani kuarantin di rumah; 402 ditempatkan di PKRC; 968 dimasukkan ke hospital; dan 16 dirawat di unit rawatan rapi (ICU) dengan 10 daripadanya memerlukan alat bantuan pernafasan.

Sehingga semalam seramai 4,791,808 atau 94.7 peratus daripada populasi di Selangor telah lengkap divaksinasi, manakala 4,885,293 atau 96.4 peratus lagi menerima sekurang-kurangnya satu dos, dan 3,284,458 individu lagi menerima dos penggalak.

Sehingga kini, negara merekodkan 2,996,361 kumulatif kes positif dengan 2,841,271 pesakit telah sembuh, 32,075 kematian, dan 107,883 kes masih aktif.

Daripada jumlah kes aktif itu, 96,655 pesakit menjalani kuarantin di rumah; 5,751 ditempatkan di PKRC; 5,319 dimasukkan ke hospital; dan 158 dirawat di ICU, dengan 78 memerlukan alat bantuan pernafasan.